ועדת הכלכלה, כנסת 20, פרוטוקול מספר 149, 2016-02-01 10:28

איתן כבל: בוקר טוב, אני שמח לפתוח את ישיבת ועדת הכלכלה.

איתן כבל: אדוני השר, אני שמח שהצלחת סוף-סוף להגיע בפקקים האלה.

איתן כבל: ..

ישראל כץ: שר התחבורה.

איתן כבל: תרים טלפון למשרד התחבורה.

איתן כבל: יש לי קשרים עם המנכ"ל שלו אם אתה רוצה.

איתן כבל: ..

ישראל אייכלר: אולי הוא עמד בתחנות האוטובוס.

איתן כבל: חברים, סליחה, גם כך הדיון נפתח ב-28 דקות איחור.

איתן כבל: המתנו כאן בצורה מכובדת, אז נצטרך להתכווץ בתהליך שבו אנחנו מנהלים את הדיון, כדי שנרגיש שמיצינו את התהליך.

איתן כבל: הדיון הזה הוא דיווח של שר התחבורה והבטיחות בדרכים על פעולות משרדו, תוכנית העבודה של המשרד ואופן ביצוע התקציב, בהתאם לתקנון הכנסת.

איתן כבל: אני רק רוצה להזכיר, חברי חברי הכנסת, שממש אתמול הוגש תיקון לתקנון הכנסת שיחייב כל ועדה וועדה לעשות לפחות שליש, כמדומני, מהדיונים, כדיוני מעקב ובקרה על עבודת הממשלה.

איתן כבל: אני כבר רוצה למקד את הדיון, אדוני השר.

איתן כבל: אנחנו נוותר על המצגת.

איתן כבל: מי שירצה לקרוא את המצגת, יוכל לקרוא אותה לאחר מכן.

איתן כבל: חברים, בכל הכבוד למצגות לא על זה יקום או ייפול העניין.

איתן כבל: אני רוצה למקד את הדיון.

איתן כבל: אדוני השר, בשבועות הקרובים אני מתכוון שוועדת הכלכלה תקיים דיון מעמיק, רחב, שלא היה כמותו עד היום, סביב נושא תאונות הדרכים.

איתן כבל: כמובן נעשה זאת בתיאום עם המשרד.

איתן כבל: ירצה אדוני, יציין נקודה אחת-שתיים כנקודת קצה.

איתן כבל: אנחנו כוועדה מתייחסים לנושא הזה ברצינות גמורה, אחרת ממה שהתייחסנו עד היום, ודאי בעקבות מה שקרה השנה בכבישים.

איתן כבל: זה נושא שאיננו יכולים לעבור עליו לסדר היום כוועדה, ולכן יהיו לפחות ארבע-חמש ישיבות על-פי תוכנית סדורה, כשנפתח את הדיון הזה לאורך, לרוחב ומכל הכיוונים.

איתן כבל: זה דבר אחד.

איתן כבל: דבר שני, אין משרד שפעולתו ניכרת כמו הפעולה של משרד התחבורה, גם כי זה מסוג אותן פעולות שמה שנעשה מיד ניבט לעין – והארץ הפוכה על קרביה – וגם כי הוועדה הזאת היא הוועדה המרכזית של משרד התחבורה.

איתן כבל: בסך הכול הכללי מערכת היחסים בינינו היא מערכת יחסים טובה, אבל אנחנו רוצים שהיא תהיה הרבה מעבר, אנחנו רוצים שאדוני יהיה קשוב לבקשות של חברי הוועדה שבאמת עושים כל מאמץ כדי לקדם, בוודאי את אחד החוקים היותר חשובים שהונחו כאן בכנסת בשנים האחרונות, וזה חוק רישוי שירותים לרכב.

איתן כבל: לקחנו על עצמנו משימה לסיים אותו במושב הזה, והוא יסתיים במושב הזה.

איתן כבל: אני אומר זאת בצורה ברורה וחד משמעית.

איתן כבל: נקודה נוספת שאני רוצה להסב את תשומת לבנו אליו.

איתן כבל: יש כאן סדרה ארוכה של תקנות וחוקים שאתם מעבירים אלינו.

איתן כבל: אמרתי למנכ"ל, ואני גם מבקש ממך, כראש המשרד, שכל דבר שתעבירו לנו, תגדירו לנו גם את דחיפות העניין, ובוודאי מה שדחוף לכם, נוכל להתייחס אליו כדחוף מנקודת המבט שלנו.

איתן כבל: אני רוצה להעלות פה כמה וכמה נקודות.

איתן כבל: יש הנושא של התחבורה הציבורית.

איתן כבל: מתוך ההתייחסות הרצינית שלנו לעניין הזה, דב חנין יושב-ראש ועדת המשנה, שעוסק בעניין הזה ורק בעניין הזה, ואנחנו מבקשים להרגיש באמת, מעבר לתשתיות הנרחבות שנעשות, שנושא התחבורה הציבורית שהוא באמת עניין מאוד-מאוד חשוב גם לוועדה, שיקבל ביטוי.

איתן כבל: בנושא של הרכבות, גברתי, בחודש-חודשיים הקרובים נעשה סיור ברכבת הקלה בתל-אביב.

איתן כבל: חלף לו פרק זמן וכבר אפשר לבוא ולראות את ההשפעה, לא רק של העבודה עצמה, אלא ההשפעה הסביבתית, איך הדברים מתקדמים, מה הלקחים שנלמדו, גם אל מול הרשויות המקומיות, איך העניינים האלה עובדים.

איתן כבל: הוועדה היתה באחד הסיורים היותר מרתקים שהיו לנו, אני חושב, בשנים האחרונות, ואני אמליץ, כפי שגם אמרתי ליושב-ראש הכנסת, להביא את כל חברי הכנסת אל פרויקט הרכבת המהירה מתל-אביב לירושלים ומירושלים לתל-אביב – עוצמות שטרם נראו בישראל.

איתן כבל: יש שם הסיפור עם התקלה שקרתה.

איתן כבל: כבר קיימנו את הדיון, אנחנו לא נפתח כאן ברגע זה את הדיון הזה, רק כפי שאמרתי, אני מזכיר, תבענו שתהיה בדיקה אובייקטיבית, מהירה, לא רק על הכשל הנקודתי עצמו, אלא לבדוק בכלל, כפי שאז גם אמרנו בדיון, את כל המנהרות המחברות בין המנהרות הראשיות, שהכשל הוא לא חס וחלילה גם במקומות האלה.

איתן כבל: נמצא כאן חבר הכנסת, הקברניט וקנין, שהוא "הטייס" הראשי שלנו, המומחה באמת בכל כנסת ישראל בכל הנוגע לתעופה האזרחית.

איתן כבל: הוא מוביל והוביל בימים האחרונים כמה מהתקנות - - -

<קריאה: הוא סיים למעשה.

<לאה ורון: הוא סיים למעשה את כל התקנות שמשרד התחבורה העביר בנושא טיס.

איתן כבל: נכון.

איתן כבל: הוועדה גם עסקה ועוסקת בשני שדות התעופה הקטנים והחשובים.

איתן כבל: שדה דב – כולנו שמענו את החלטת בית המשפט בעניין הזה.

איתן כבל: מצד שני, פעילותה של הוועדה והתערבותה של הוועדה, גם אל מול השר וגם אל מול הרשות, בעניין שדה הרצליה, היום מחר אני גם אשלח אליכם את ההחלטה שהגענו אליה - -

יצחק וקנין: בשבוע שעבר הייתי בסיור שם, ביום שני.

איתן כבל: - - את ההסכמות שהגענו אליהן בשלוש השנים הקרובות.

איתן כבל: אני חושב שהגענו אתם לסיכום, מעבר לזאת, העסק כולו יצטרך לקבל פנים אחרות ואני מקווה שסוף-סוף יינתן המענה שאנחנו מצפים לו, ולא שהדברים ייעשו טלאי על טלאי.

איתן כבל: יש דוחות מבקר המדינה.

איתן כבל: אדוני, משרד התחבורה ורשות שדות התעופה כשלו בפיתוח תשתיות התעופה הפנים הארצית.

איתן כבל: זה לגמרי מתחבר עם שני הנושאים הקודמים שעסקתי בהם.

איתן כבל: אני מניח שזה מסוג הדברים שאתם עוסקים בהם בוועדה לביקורת המדינה - - -

<עוזי יצחקי: כן, בוועדה לביקורת המדינה - - -

איתן כבל: אני לא לוקח להם את פרנסתם, אין לנו כוונה, יש לנו משלנו מספיק, ברוך השם.

איתן כבל: אני רק נותן את זה ככותרת.

איתן כבל: ממש בקצרה שתי נקודות אחרונות, ואני מניח שגם אנשים נוספים כאן ירצו להתייחס.

איתן כבל: האופניים החשמליים והפקחים – סיכמתי עם יושב-ראש ועדת הפנים שנעשה ועדה משותפת בראשותי, שתוליך את המהלך המשולב הזה.

איתן כבל: אנחנו נחושים כוועדה לתת את המענה המיטבי בכל הנוגע לאופניים החשמליים.

איתן כבל: הוועדה כאן כבר קיימה מספר דיונים בשאלה הזאת.

איתן כבל: אני לא רוצה לפתוח ולהרחיב.

איתן כבל: אני רק פניתי וביקשתי, והמנכ"ל רואה עין בעין עם רוב חברי הוועדה – לא שמעתי את כולם, אני לא רוצה להגיד שאני יודע עד הפרט האחרון – בסך הכול הכללי אנחנו מכווננים.

איתן כבל: הבאנו לך את עמדותינו בנושאים השונים והמיילים שלנו מופצצים בהתמודדות עם העניין הזה.

איתן כבל: הדבר האחרון זה נושא הבוחנים, מורי הנהיגה ובוחני הנהיגה.

איתן כבל: התקיים כאן דיון בשבוע שעבר.

איתן כבל: אני לא מתכוון לפתוח, אבל אני כן רוצה לומר משהו ואני מצפה שהשר ייתן את התייחסותו.

איתן כבל: יש כאן שני מהלכים: מהלך אחד הפרטה כן או לא.

איתן כבל: אני שם את זה בצד, אני לא רוצה לעסוק בזה ברגע זה.

איתן כבל: ויש דבר אחד, אדוני השר – גם שוחחתי אתך וגם שוחחתי עם מנכ"ל משרדך, גם עם הסמנכ"ל, אבנר פלור – אני לא מבקש, אדוני השר, בחברות אני אומר לך: אני תובע שתינתן לנו היום הודעה שאומרת שמשרד התחבורה, בלי קשר להפרטה – עד שזה יסתיים, אם יסתיים.

איתן כבל: זה תהליך – שאתם לוקחים להוריד בצורה דרסטית את ההמתנה לביצוע המבחנים המעשיים ב-2016.

איתן כבל: זה נהיה סיפור מטורף לגמרי, חסר כל היגיון, חסר כל הבנה.

איתן כבל: ויש כלים למשרד להתמודד עם זה ולייצר מצב אחר, שגם יקל את השיח בשאלות האחרות.

איתן כבל: אדוני השר, בבקשה.

ישראל כץ: תודה רבה.

ישראל כץ: קודם כול, אדוני היושב-ראש, חברי הוועדה, אני מברך את הוועדה על הפעילות שלה, על האינטנסיביות בליווי, בדיון, בקבלת החלטות ביחס לנושאי התחבורה השונים.

ישראל כץ: אני גם שמח על הסיור שקיימת עם מספר חברי ועדה במנהרות הרכבת המהירה לירושלים.

ישראל כץ: אומנם זה בעקבות תקלה מסוימת, ולמרות שהנהלת הרכבת עומדת על זה שהיא לא מהותית, מיניתי בודק, את הרגולטור במשרד, הסמנכ"ל, לבדוק באמצעות מומחים חיצוניים.

ישראל כץ: הדברים האלה נבדקים, אבל העשייה – הרי מסיירים שם מדי פעם גורמים שונים, אני שמח ללוות אותם, את חלקם, ככל שאני יכול – אמר לי פעם מישהו שהוא לא האמין שבמערכת האזרחית של מדינת ישראל עוד מסוגלים לבצע פרויקטים כאלה – זו ההגדרה הנכונה ביותר – רכבת שתוביל ב-28 דקות מתל-אביב לירושלים וההיפך, עם כל המשמעויות, ויש הרבה פרויקטים אחרים.

ישראל כץ: קודם כול, אני רוצה לומר בהקשר לנושא שרק נגעת בו, אדוני היושב-ראש, והתקיימו גם דיונים מעשיים כדי לבצע אותם, וצריך קונספט וצריך אנשים שיובילו.

ישראל כץ: הזכרת את יצחק וקנין, אז חבר הכנסת וקנין הוא ודאי קרוב ללבי בכל פעילותו – אני מאוד מעריך את פעולתך לאורך השנים בכנסת – אכן טיפל בנושא חוק הטיס וכל התעופה האזרחית מההיבט של הכנסת והליווי של הוועדה, הוא עשה את זה מול גיורא רום שהיה מנהל רשות התעופה האזרחית.

ישראל כץ: אני שמח לבשר, וגם הודענו היום, שהוא מועמדי לתפקיד.

ישראל כץ: הוא הסכים לקחת על עצמו בהתנדבות את תפקיד יושב-ראש הרשות הלאומית לבטיחות בדרכים.

ישראל כץ: אני בטוח שהוא יעשה עבודה טובה.

ישראל כץ: אנחנו ניתן לו את כל הגיבוי, כפי שנתנו כל הזמן לכל מי שעסק בדברים.

ישראל כץ: רשות התעופה האזרחית, הרשות הלאומית לבטיחות בדרכים, עם כל ההבדל אלה שתי רשויות.

ישראל כץ: קידום הטיסה האזרחית ובטיחות הטיס – הרקורד כמובן של גיורא מאפשר להוביל את הנושא, ואני בטוח שהוא יוביל.

ישראל כץ: אמרתי כאן בהופעה שלי בוועדה לא מכבר, שאני עוסק באיתור מועמדות או מועמדים.

ישראל כץ: היה גם ניצב במשטרה שהתמחה בנושא, שהיה מועמד, אבל עקב נסיבות מקצועיות לא היה יכול להתפנות לתפקיד הזה, וגיורא הסכים לקחת אותו.

ישראל כץ: זו הדרך שלי להוביל דברים – מעורבות כמובן, גיבוש קונספט ולקחת אנשים מתאימים בחלק שתלוי בי, שאני יכול ליזום כשר, בראשות הגופים או בתפקידים במשרד, באלה שיש לי נגיעה כשר, כדי להוביל את הדברים בדרך מקצועית.

ישראל כץ: ואני חושב שכך נעשים הדברים בשבע השנים האחרונות, וכך גם ייעשה בתחום החשוב הזה.

ישראל כץ: נעשו כאן הרבה מאוד דברים לאורך השנים, נעשית פעילות מאוד מקיפה בתחום הזה.

ישראל כץ: כל פעילות קשורה גם לזה בסופו של דבר, וטוב שיהיה אדם שגם יוביל את זה.

ישראל כץ: המשרד אכן עוסק במגוון של תחומים.

ישראל כץ: ציינת, איתן, את התחומים האלה.

ישראל כץ: תחום התשתיות שניכר ונראה לעין ממטולה וקריית שמונה ועד אילת וגם לרוחב המדינה, שהוא מלווה בכבישים, רכבות, מחלפים, כל המיזמים האחרים.

ישראל כץ: רק אתמול מנכ"ל ה-OECD, שהתארח בממשלה ציין את הנחיצות של ההשקעה, ואנחנו עדיין מאותגרים מול ההשקעה האירופית בהשקעה בתשתיות התחבורה והתחבורה הציבורית.

איתן כבל: הממשלה עומדת בהתחייבות שלה, של 27 מיליארד וחצי שקל?

ישראל כץ: קודם כול הממשלה עומדת, וזה נקרא "פרח מוגן" ולא נוגעים, ויש מי שמוודא שלא יגעו במשך כל השנים.

ישראל כץ: היא לא רק עומדת, אנחנו מוסיפים מן הגורן ומן היקב.

איתן כבל: הוא עושה גם כמה פעולות שמכריחות כמה אנשים להסתכל ברצינות על העניין.

ישראל כץ: הסוד בעניין הזה, וגם אתה עבדת בשירות הממשלתי, גם כשר, גם כעוזר וכו', לדאוג שהדברים יבוצעו.

ישראל כץ: ברגע שהדברים מבוצעים אי-אפשר להפסיק אותם ואי-אפשר למנוע אותם.

ישראל כץ: פיתחנו שיטות להתחיל מכל הכיוונים וגם באמצע, כשאנחנו יודעים שיש כאלה שלא אוהבים אותן, אבל אנחנו צריכים לוודא שיתבצעו לכל רוחב הגזרה.

ישראל כץ: הדברים מקודמים, חלק כבר הסתיימו.

ישראל כץ: לראות תחנות רכבת בשדרות, נתיבות ואופקים זו חגיגה לאומית כלכלית וחברתית.

ישראל כץ: ולראות את התוצאות ועשרות אלפי אנשים שנוסעים בחודש בניגוד לתחזיות, שזה לא פרודוקטיבי, לא ייסעו ולא יעשו.

ישראל כץ: כל פרויקט כזה הוא בשורה לציבור, אם זה במרכז המדינה ואם זה מה שקרוי "פריפריות – גליל ונגב", כל מקום, החיבורים לירושלים.

ישראל כץ: וזה בסיס לרכב הפרטי, אבל זה בסיס לתחבורה ציבורית, רכבת ודאי וגם הכבישים צריכים לשרת את כולם, וזה גם אחד הכלים המשמעותיים להורדת מספר הנפגעים בתאונות דרכים.

ישראל כץ: ביטול הכבישים האדומים, לא במלל, אלא בעשייה שדורשת השגת תקציבים וביצוע.

ישראל כץ: יושב כאן מנכ"ל נתיבי ישראל, נסים פרץ, אחרי זה אני אבקש לאפשר למנכ"ל מספר דקות להציג את תנופת הטיפול במוקדי הסיכון, שזה תחום אחד של בין-עירוני.

ישראל כץ: יש המון תחומים אחרים בנושא הפנים עירוני.

ישראל כץ: קרן המשנה והסמנכ"לית לנושא התשתיות שהיא עוסקת ומובילה - - -

איתן כבל: אני לא רוצה להרחיב יתר על המידה בעניין של תאונות הדרכים, זה אפילו יהיה עוול מבחינתנו לגעת בדברים בלי לפתוח את כל היריעה.

ישראל כץ: אני רק נוגע בדברים דרך העשייה התחבורתית, ההקרנה על טיפול בתאונות מעבר לטיפול הקונספטואלי.

ישראל כץ: כביש 71 – אני מסתכל על איתן ברושי, אז אני מדבר על הכביש השכן – או הכביש מעפולה לצומת גולני.

ישראל כץ: כבישים כאלה אנחנו הולכים לבצע בשנה הבאה, במסגרת תוכנית החומש הבאה.

ישראל כץ: משקיעים במיליארדים.

ישראל כץ: הולכים להשקיע בתוספת לכל מה שהושקע בגליל ומושקע.

ישראל כץ: והכביש מנהלל עד מגדל העמק, בהמשך למה שנבנה כבר עד נהלל, וכל מה שאתם רואים, הזרוע הצפון מזרחית, צומת גולני וכל הדברים האחרים בכביש 6.

ישראל כץ: זו התשובה האמיתית, זו התשובה.

ישראל כץ: אנחנו מטפלים במוקדי סיכון, עושים דברים, עושים כבישי מעבר ברשויות של מיעוטים.

ישראל כץ: זה גם כן דבר במסגרת התוכנית הרב-שנתית, זו תוכנית שלנו.

ישראל כץ: עושים הכול, אבל בסוף כשכביש 6 ממשיך דרומה עד צומת שוקת, ומשם הכביש לערד כבר לא מאפשר תאונות חזית, יהיה פתרון להמון נפגעים והרוגים שהיו כאן במשך השנים וכל הדברים מהסוג הזה.

ישראל כץ: אני מדבר על המאבק בתאונות בהיבט של העשייה, התשתית, של העברה לתחבורה ציבורית.

ישראל כץ: לגבי התחבורה הציבורית – מבחינת יעדי המשרד הם ממשיכים, אבל שתי המטרות שסימנתי בקדנציה השלישית, כשהתחלתי בה, הן שתי מטרות מרכזיות לצד דברים אחרים שממשיכים והתחבורה הציבורית.

ישראל כץ: אנחנו ממשיכים את כל הדברים, ניתן את התנופה, נאפשר לפרויקטים להבשיל, וכל נושא בטיחות הרכב והרכב האוטונומי.

ישראל כץ: זה העתיד, בהרבה פחות מעשר שנים ינועו כאן רכבים ללא נהגים.

ישראל אייכלר: גם ללא נוסעים?

ישראל אייכלר: יש אפשרות?

ישראל כץ: ינועו ללא נוסעים – יהיו חברות שליחות שיעשו כל מיני שירותים באמצעות רכבים או כלי תחבורה אחרים שידעו לנוע לבד, ויפעילו חברות שליחות, יפעילו דברים אחרים.

איתן כבל: יש כבר היום.

ישראל כץ: גם יסיעו ילדים וגם האנשים עצמם ייסעו.

ישראל כץ: זה לא משהו דמיוני, זה דבר שמתקדם ומתפתח.

ישראל כץ: ואנחנו, כרגולטורים, צריכים להיערך מכל הבחינות, מהיבט המיסוי עד בטיחות, תשתיות וכל הדברים האחרים לדבר הזה, ובהחלט אנחנו עוסקים ומתכוונים לעסוק גם בדבר הזה.

ישראל כץ: התחבורה הציבורית היא מגוונת.

ישראל כץ: זה לא פרויקט תשתיתי שהתחלת, סיימת, באמצע, דחפת.

ישראל כץ: דבר קשור לדבר.

ישראל כץ: אתה יכול לשדרג את האוטובוסים, ואנחנו משדרגים, ולהפוך את הרכש לתחרותי ולהוזיל את המחירים ולאפשר יותר אוטובוסים, ולהכניס את כל אמצעי הבטיחות ואת התקנים הכי מחמירים, ואנחנו עושים את זה, אבל אם אין נת"צ – אני מדבר עכשיו על הערים הצפופות – נתיב תחבורה שמאפשר עדיפות אמיתית לאותו אוטובוס, הוא לא יגיע בזמן.

ישראל כץ: הוא יהיה הכי משוכלל והכי טוב, הוא יצא מתחנה מרכזית מסודרת ויגיע לתחנה מרכזית מסודרת, אבל חייב להיות נת"צ עם אכיפה.

ישראל כץ: לכן אני שמח שהוועדה הזאת פעלה במהירות הבזק להעביר את החוק שמאפשר לעיריות אכיפה אלקטרונית.

ישראל כץ: אנחנו מתקדמים בשתי זרועות מול עיריית תל-אביב, והיועצת המשפטית, מלי סיטון, מול משרד המשפטים, להביא את התקנות להבשלה ממש, ואני מקווה שהן יגיעו בקרוב לוועדה, נדמה לי שהן כבר גובשו - - -

<עוזי יצחקי: הן פורסמו לציבור.

ישראל כץ: פורסמו לציבור, יגיעו לוועדה לדיון קצר מאוד, כי ההסדרים כבר נעשו כאן בוועדה בין הגורמים, מנכ"ל עיריית תל-אביב ואחרים.

ישראל כץ: אנחנו מממנים את המצלמות האלה לכל רשות שרוצה.

ישראל כץ: המשטרה עושה עבודה בלתי רגילה, אבל המשטרה מתוחה עד קצה גבול היכולת שלה במדינה הזאת והיא לא יכולה לאורך זמן לעשות אכיפה אינטנסיבית במקומות האלה, למרות המאמץ שהיא השקיעה עם השקת עבודות הרכבת הקלה והדברים האחרים.

ישראל כץ: השילוב של נת"צים שקרן מקדמת בתוך המערכת, במימון של 100% על-ידי הממשלה, בלי מאצ'ינג, בלי שום דבר, מול ראשי הערים, להסביר להם שגם הם צריכים לתת עדיפות לתחבורה הציבורית על פני הרכב הפרטי, עם כל העמידה – אני יכול לציין את עיריית תל-אביב שעושה והעיריות האחרות שרובן אכן נרתמות לעניין הזה.

ישראל כץ: אנחנו נבצע את זה בשיא המהירות וכמובן האכיפה שתאפשר לתחבורה, שרובה כרגע באוטובוסים בהפרשים גדולים מאוד, לזרום.

איתן כבל: אדוני השר, דגש על הנת"צים הבין-עירוניים.

ישראל כץ: גם וגם.

ישראל כץ: איתן, הבין-עירוני יותר קל, אנחנו עושים אותו.

ישראל כץ: אם ראש העין מוכרת לך, משם גם מתוכנן נת"צ, בכל המקומות.

איתן כבל: לפי מה שנראה עכשיו אני אקום ב04:00 כדי להגיע לכאן.

ישראל כץ: בונים בראש העין עשרות אלפי יחידות.

ישראל כץ: אנחנו עושים מחלפים, ואני חייב לשבח את עיריית ראש העין, שמראש רוצה עדיפות לתחבורה ציבורית, ולכן אנחנו מקדמים גם פרויקטים של תחבורה ציבורית בפועל ובצורה אמיתית לצד פתיחת התשתיות, וכך אנחנו עושים.

ישראל כץ: ניקח את גוש דן בתור האזור הפקוק ביותר, וכמובן יש גם אזורים אחרים, אנחנו - - -

יעל כהן-פארן: - - -

איתן כבל: אני רוצה להרגיע את חברת הכנסת פארן כי איחרת.

איתן כבל: יש בתקנון חובת דיווח, לא חובת השמעה.

איתן כבל: קודם כול החובה היא דיווח, לכן לא להיות בלחץ.

איתן כבל: השר בעוד עשר דקות יסיים, תהיה לנו שעה להציג את הדברים.

איתן כבל: בבקשה.

ישראל כץ: התחבורה הציבורית מקודמת.

ישראל כץ: אני לא אפרט כאן את כל הדברים, נמצאים כאן גם החברות והחברים שאחראים על זה.

ישראל כץ: היא מקודמת, היא לא היתה מקודמת קודם לתקופתי בצורה משמעותית.

ישראל כץ: אני שמח מאוד על כל מי שיש לו מוטיבציה לקדם.

ישראל כץ: יש כאן את ראשי ומנהלי החברות, אני מזהה חלק, כמובן נגב ואחרים.

ישראל כץ: העדות הטובה ביותר להתקדמות התחבורה הציבורית באוטובוסים זו הזעקה – אני לא רוצה לזרות מלח על הפצעים – של מוניות השירות.

איתן כבל: קראנו את ההודעה שלהם.

ישראל כץ: לא קראתי את ההודעה, אני רק אומר שככל שניקח אזורים שבהם התחבורה הציבורית שודרגה עם הרפורמות עכשיו, הרפורמה בתעריפים, הוזלת המע"מ וכל השילוב הזה, ועוד קודם לכן – ככל שהתחבורה הציבורית מתקדמת, אנשים נוסעים בצורה יותר אטרקטיבית ובחלק מהמקרים פחות נזקקים למונית השירות.

ישראל כץ: אנחנו עושים עכשיו רפורמה תחרותית אמיתית במוניות השירות.

ישראל כץ: כדרכי אני מוביל רפורמה הוגנת של תחרות הוגנת.

ישראל כץ: אתמול חתמנו באופן סמלי עם ועד נמל אשדוד וגם עם ההנהלה על השלמת הרפורמה.

ישראל כץ: הנמל החדש באשדוד כבר נבנה, הנמל החדש בחיפה כבר נבנה, כמו שהבטחתי כאן.

ישראל כץ: חלק אהבו את זה, חלק לא אהבו את זה.

ישראל כץ: אמרתי שתהיה תחרות, והתחרות היא ברמה הגבוהה ביותר.

ישראל כץ: והדבר הכי משמח שכמו בכל הרפורמות שקידמתי עד עכשיו לפחות, וכך אני מתכוון בעתיד, הגורמים המאותגרים מצטרפים לתחרות בתנאים שווים.

ישראל כץ: כשבאים נציגי ועד נמל אשדוד ואומרים: עזבו את מה שהיה בעבר – והם שמחים להגיד – לא ביקשנו, לא סחטנו, לא קיבלנו כספים עבור הרפורמה, מה שביקשנו וקיבלנו זה תנאי תחרות שווים – העמקת הרציפים, ציוד, רשת ביטחון אם הממשלה טועה בתחזית, והיא לא טועה, אני בטוח לגבי היקף התנועה המשקית, לא פר נמל.

ישראל כץ: זאת רפורמה בדיוק כמו בשמים הפתוחים.

ישראל כץ: כשעמדתי בטקס כאשר אל על חתמה עם בואינג על רכש מטוסים אחרי הרבה מאוד שנים, זה שיפור השירות, והיו שם 1,000 עובדי אל על ואמרתי "שמים פתוחים" והם מחאו כפיים, אז הודיתי להם, אבל אמרתי להם שלפני שנה או חצי שנה הם לא היו מוחאים כפיים.

איתן כבל: לא ויתרת על זה?

ישראל כץ: מחיאות הכפיים, לא ארגנתי, האמן לי.

ישראל כץ: לא ויתרתי להודות להם.

איתן כבל: בסדר.

ישראל כץ: מדוע?

ישראל כץ: שיבחתי אותם שההנהלה והעובדים נענו לאתגר, נכנסו לתחרות.

ישראל כץ: מחיר נמוך יותר, יותר נוסעים ומרוויחים יותר.

ישראל כץ: אל על וחברות התעופה ישראייר וארקיע מרוויחות לראשונה זה המון שנים גם בלי קשר למחירי הדלק, כתוצאה מזה שהם נכנסו לתחרות, והלואו קוסט והדברים האחרים, בצורה נכונה.

ישראל כץ: כך זה היה ברכבת.

ישראל כץ: עם כל המאבקים שהיו היום קולטים כ-200 עובדים בממוצע לשנה בתנאים טובים מאוד, כי יש צורך בהם, אבל היד היא כבר לא על השלטר.

ישראל כץ: כך זה בנמלים, וכך זה בתעופה וכך זה בתשתיות כשהכנסתי תחרות לחברות התשתיות.

ישראל כץ: חברות תשתית מכל העולם פועלות כאן ומתחרות.

ישראל כץ: היו חששות – מה יהיה, אולי נעשה כללים מלאכותיים לעניין.

ישראל כץ: לא.

ישראל כץ: אני אתן לכם את אחת התוצאות.

ישראל כץ: דיברתם על הרכבת התחתית הקלה בגוש דן, בדרך מכרזית זכו בשלושת הפרויקטים שלוש קבוצות משותפות, סיניות וישראליות שונות, וגם ברכבת שסיירתם, גם חברות זרות עבדו שם ועובדות עם חברות ישראליות.

ישראל כץ: מה קרה בזה שהכנסנו תחרות?

ישראל כץ: ניקח למשל את שוק הדיור, שאין שם היום חברות זרות שפועלות, אפשר להקים 40,000 יחידות בשנה.

ישראל כץ: אבל אם למשל זה ייפתח לתחרות בין-לאומית, אז יבנו 150,000 דירות בשנה, ולא יצטרכו שום הוראה מלאכותית כדי להוריד את המחירים.

ישראל כץ: ההיצע יוריד את המחירים.

ישראל כץ: התחרות בסופו של דבר יותר חשובה.

ישראל כץ: זו אמירה מאוד משמעותית, היא יותר חשובה מההפרטה.

ישראל כץ: היו הפרטות שלא הצליחו, החל מאל על, שלא היתה שום משמעות להפרטה עד שלא התחילה התחרות, עד הקו-אופים וכל הדברים שקורסים עכשיו, שהופרטו, המשק ההסתדרותי או הממשלתי, אבל לא נכנסו לתחרות.

ישראל כץ: ומה קרה?

ישראל כץ: אנחנו רואים מה קרה, ולכן התחרות בהקמת תשתיות, בתחבורה הציבורית, בכל אחד מהתחומים – בנמלים, בשמים, ברכבות – כל הדברים שיש בהם תחרות על תחזוקה ועל דברים אחרים.

ישראל כץ: החוק החשוב ביותר מבחינה צרכנית – ואני מאוד מעריך את העמידה שלך מול מערכות כבדות, שרק את הקצה שלהן רואים כאן בכנסת – זה חוק שירותי הרכב, שיש לו שם מאוד מסורבל, אבל הוא בעצם אומר להכניס תחרות לראשונה מקום המדינה, תחרות אמיתית לענף הרכב, שהוא ענף כבד ומוביל במחזור של יותר מ-30 מיליארד שקלים כאן במדינת ישראל, על יבוא הרכב, על הטיפול במוסכים, על חלקי החילוף ועל בעלי המקצוע שנלווים לדברים האלה.

ישראל כץ: אכן האמירה שלך, אדוני היושב-ראש, שעד סוף המושב החוק הזה יסתיים היא אמירה מאוד חשובה.

ישראל כץ: היא תאפשר לגורמים הפרטיים להצטרף למערכה הזאת.

ישראל כץ: יש היבואן הזעיר עד 20 רכבים, והיבואן המקביל של אלפי רכבים, והיבוא האישי, וכל השמאים וכל העוסקים בתחומים האלה.

ישראל כץ: בואו ניתן לאנשים ולכישורים ולעסקים לעשות את שלהם.

ישראל כץ: זה הדבר ואני מדוּוח על הדיונים, אני גם שמח לבוא לכאן.

ישראל כץ: אני חושב שאתם גם משפרים את החקיקה תוך כדי הדיונים.

ישראל כץ: יש לכם כבר מומחים, ממנהלת הוועדה וצפונה, שכבר מלווים את הדברים, גם חברי כנסת ואחרים.

ישראל כץ: אני באמת חושב שחוק תחרותי יוביל כאן לשינוי והוזלה בכיס של כל אזרח, כי פחות או יותר בכל משפחה יש לפחות רכב אחד – במשפחה המורחבת ודאי – וזה דבר מאוד משמעותי.

ישראל כץ: גם לגבי רכב ישן שמטפלים בו וחלקי החילוף שיקרים באלפי אחוזים ממה שהם צריכים להיות היום בגלל המלאכותיות הזאת של הגדרה מהו רכב מקורי ומהו חלף מקורי וכל הדברים האלה.

ישראל כץ: כל הנושא של הבטיחות – כבר ציינתי את מערכות ההתרעה, מערכות הבטיחות, שאנחנו חייבים להטמיע אותן.

ישראל כץ: כרגע מטפלים בצו לגבי אוטובוסים, במשאיות, אמבולנסים.

ישראל כץ: יש כאן בסיס של צו - - -

<עוזי יצחקי: זה צו לחתימה.

ישראל כץ: זה מגיע אחרי זה לוועדה?

<עוזי יצחקי: לא.

ישראל כץ: מה שאפשר בצו הוא הגיוני.

ישראל כץ: אולי זה לא היה הגיוני לפני שנים, אבל עכשיו עם ההתפתחות והטמעת העזרים האלה, בלאו הכי אפשר כבר לחייב את זה ובצו.

ישראל כץ: לגבי רכב פרטי – בחדש יש תמריץ – אבל אנחנו חייבים למצוא פתרון לרכב המשומש.

ישראל כץ: להציל חיים, להתקין במקביל לכל הפעילות הרגילה שנמשיך לעשות, הנושא הזה של הכנסת מכשירי התרעה, זה מציל חיים.

ישראל כץ: אם היה לאוטובוס שפגע בצומת שדה צבי שם בדרום, ברכב שיצא – אם היה מכשיר התרעה, לא היתה התאונה.

ישראל כץ: פשוט.

ישראל כץ: אותו דבר ברכב הפרטי, אותו דבר במקומות אחרים.

ישראל כץ: שלוש השניות האלה הן קריטיות לעניין הזה.

ישראל כץ: בשביל השוויון אמרתי "תפתחו את זה", וביקשתי מהיועצת המשפטית להשגיח עלי ועל כולם מקרוב, שהכול יהיה שוויוני וינוהל בצורה תקינה.

<מלי סיטון: כך היה.

איתן כבל: תהיה תחרות על ההתקנה?

ישראל כץ: נכון שהמוחות הישראליים מובילים בעולם, אבל בואו ניתן לכל חברה בעולם שמסוגלת להתמודד, להתמודד, כדי שלא ייאמר שרצינו לזכות מישהו באיזה פריבילגיה.

ישראל כץ: ואנחנו רוצים להשתמש ביכולות האלה בצורה שוויונית, בצורה אמיתית.

ישראל כץ: אנחנו חייבים להטמיע את הדברים.

ישראל כץ: זו התרומה הגדולה ביותר, פורצת הדרך, שיכולה להיות – נושא הבטיחות בדרכים.

ישראל כץ: להביא לאפס הרוגים.

ישראל כץ: זה צריך להיות החזון בסופו של דבר.

ישראל כץ: אגב, לצד התשתיות, כל ההסברה, גופי ההצלה ובטיחות הרכב, הנושא של האכיפה, אני קובע ואני אומר שהמשטרה לא מקבלת מספיק אמצעים כדי שיהיו לה מספיק ניידות וכוח-אדם לעשות את זה.

ישראל כץ: אני חושב שהדרך שזה נבנה, שמעבירים דרך הרשות הלאומית לבטיחות סכום מסוים, אני לא רוצה להגיד שזה לעג לרש, אבל זה תרגיל מחוכם מאוד איך לא להעביר את האמצעים, כי גוף כמו אגף התנועה במשטרת ישראל הוא חלק מגוף רציני.

ישראל כץ: או שיגידו שהוא כפוף למשטרה – והוא כפוף למשטרה – ומתוקצב ישירות על-ידי המשטרה, או שבאמת יקבעו לפי הצרכים איך מעבירים את התוספת.

איתן כבל: אדוני השר, אני מבקש, אני מתנצל, אין זמן - - -

ישראל כץ: במסגרת הסקירה הכללית שלי אני פשוט מציין את הזרועות העיקריות, התשתיות והאכיפה במאבק הקונבנציונלי בבטיחות, ולהעביר אנשים לתחבורה ציבורית וכל הדברים האלה.

איתן כבל: אדוני אם יוכל, חמש דקות ונסיים.

ישראל כץ: הערה אחרונה לגבי כל כלי התחבורה המשלימים.

ישראל כץ: הייתי זה שחתם.

ישראל כץ: היה כאן אברהם פורז, אפילו כשהוא כבר עזב את הכנסת, כל הזמן שאל: מתי תהיה תקינה לאופניים חשמליים.

ישראל כץ: כשחתמנו על התקינה, אמרתי: תעדכנו את אברהם פורז.

ישראל כץ: זה נותן אפשרות למי שאין לו רישיון על קטנוע, אופנוע, או רכב, אבל זה חושף גם לבעיות.

ישראל כץ: כשהתחילה המכונית היא גם חשפה לבעיות.

ישראל כץ: בערים הגדולות בייחוד על המדרכות והולכי רגל, זה יוצר בעיות מאוד קשות, ובתהליכים מסדירים את הדברים האלה.

ישראל כץ: חייבים לאזן וטוב שהוועדה או הוועדה המשותפת תהיה מעורבת.

ישראל כץ: מול המשרד לביטחון פנים נגיע לרמת תיאום של 100%, יש דעות לכאן או לכאן לקראת המשך החקיקה.

ישראל כץ: דיברתי גם עם השר לביטחון פנים, הוא דיבר אתי לבוא ערוכים מבחינת עמדת הממשלה גם לדיונים.

ישראל כץ: גם קורקינטים, דברים אחרים – חייבים להסדיר את כל הדברים.

ישראל כץ: הערה אחרונה לגבי הטסט עם הבוחנים.

ישראל כץ: אני אומר את זה, אמרתי להם את זה כשנפגשתי אתם ביחד עם ההסתדרות וביחד עם יושב-ראש ההסתדרות בירושלים ועם כולם.

ישראל כץ: אמרתי: החתונה יצאה לדרך, אתם יכולים לדבר רק על התנאים, מה יהיה כתוב בכתובה.

ישראל כץ: אני לא אחזור בי.

ישראל כץ: זה מה שיהיה, זה מה שצריך להיות, כי זה מה שבדקתי, התייעצתי, כמו שעשיתי בכל אחד מהתחומים.

ישראל כץ: אתם רואים כשאני לא נלהב ממשהו, אני לא רץ לעשות אותו, ולא חשוב היקף הלחצים.

ישראל כץ: אני בוחן את הדברים ביחד עם אנשי המקצוע, ביחד עם הגורמים, עם מי שעוסקים בתחומים האלה, ובסופו של דבר עובדה.

ישראל כץ: החתימה אתמול, הדוגמה הכי קיצונית, עם אותו ועד של נמל אשדוד הגענו לרפורמה מושלמת, כשהם רוצים לבוא ולהתחרות ולהשתלב.

ישראל כץ: אני לא אכנס כרגע בהרחבה לכל ענף המוניות והדברים האחרים.

ישראל כץ: הנושא הזה בדקתי, ולפי מיטב הכרתי והבנתי, יש רק פתרון אחד – להפריט את הנושא הזה, להוציא אותו בצורה מבוקרת.

ישראל כץ: עובדים על הדברים האלה.

ישראל כץ: זה לא שעוברים לאיזה חברות.

ישראל כץ: אני שומע הערות שמכעיסות מאוד.

ישראל כץ: הן פוגעות לא בי, כי אני לא עוסק במכרזים, אבל החשדות מצד חבר כנסת כזה או אחר – רוצים להוציא כדי לתת וכו'.

ישראל כץ: פשוט בלתי נסבל להגיד אמירות כאלה.

ישראל כץ: אף אחד לא רוצה להוציא כדי לתת למישהו.

ישראל כץ: יש יותר מ-100 בוחנים בפועל שעובדים, עושים כמיטב יכולתם, גם אם יעלו את זה ל-200 – ואני אגע עוד פעם במה שאמרת, תקופת הביניים, בהחלט – הם לא ייתנו פתרון לנושא הזה.

ישראל כץ: התקנות – עובדים עליהן באופן מקצועי, משפטי וכל הדברים, וברגע שהן יהיו מוכנות אנחנו נשמח לבוא ולהציג אותן.

ישראל כץ: ובלי קשר הן צריכות להיות מאושרות, הן משדרגות את כל ענף המבחן המעשי מכל הבחינות.

ישראל כץ: רק כמה דוגמאות, אני יכול להביא מצלמה שתהיה שם, פיקוח שיהיה לראשונה, כשאין היום פיקוח.

ישראל כץ: חלק מהבוחנים, הטובים שבהם, יעברו להיות עובדי מדינה מלאים כפקחים על התהליך שהיום - - -

איתן כבל: אדוני השר, ברשותך, תן לי למקד, כי אני רוצה שתצא לפחות בשורה היום מכאן.

איתן כבל: הנושא של ההפרטה, אנחנו לא עוסקים בו - - -

ישראל כץ: אני מדווח כרגע על פעילותי, לא - - -

איתן כבל: הבנו, וזה בסדר.

איתן כבל: אני מאוד מבקש מאדוני שנצא מכאן עם בשורה של הטיפול בהורדת - - -

ישראל כץ: לא יכולה להיות בשורה כזאת, אני אסביר.

ישראל כץ: המכרז, ייקח חודשים עד שהוא יבשיל ועד שיתחילו לעבוד.

ישראל כץ: אני אחראי לתוצאות.

ישראל כץ: נתתי קריטריון, שלושה ימים מיום שהמורה קובע שהתלמיד יכול לגשת לטסט, בתוך שלושה ימים יצטרכו לאפשר לו להיבחן, ואם הוא נכשל – בתוך 14 יום מבחן נוסף.

ישראל כץ: אני רואה את הצעירים מול עיני, רבים מהם עומדים בפני גיוס.

ישראל כץ: אני אפילו פעלתי לתקופת ליווי, הורדת הגיל, לאפשר להם להגיע עם הרישיון לצה"ל ולכל מקום אחר.

ישראל כץ: ברור שפער גדול בין סיום הלימוד לבין המבחן הוא פער שרק פוגע ביכולת המקצועית.

ישראל כץ: כל הדברים האלה ידועים.

ישראל כץ: אנחנו נדאג לבוחנים האלה.

ישראל כץ: אנחנו נדאג לשלב כל מי שירצה - - -

איתן כבל: אדוני השר, בחברות - - -

ישראל כץ: סליחה, אני אומר את עמדתי.

איתן כבל: זה לא קשור לעמדה, אני מתנצל.

איתן כבל: אני לא מתווכח עם עמדתו של השר.

איתן כבל: אני מנסה לומר לאדוני – הוועדה מתעסקת עם זה פה.

איתן כבל: ההפרטה – ייקח לה הזמן שלה, במקרה הטוב - - -

ישראל כץ: אני רוצה לגעת במה שאתה אומר.

איתן כבל: חצי שנה, מתי שזה יסתיים.

איתן כבל: אני אומר גם בהנחה - - -

ישראל כץ: בהמשך לשיחתנו הנחיתי את המנכ"ל - - -

חמד עמאר: אדוני היושב-ראש, השר מודה כאן שהוא נכשל בכל נושא המבחנים.

איתן כבל: לא, לא.

איתן כבל: חמד, ידידי חמד עמאר, יגיע - - -

ישראל כץ: שמעתי אותך אתמול ברדיו בדרך - - -

איתן כבל: סליחה, יגיע ותוכל להתייחס.

ישראל כץ: קודם כול, אני מברך אותך על זה שאתה אופוזיציה, ואני מאחל לך להיות הרבה שנים ולקבל הרבה הכרה בתחום הזה.

חמד עמאר: אם אני אהיה באופוזיציה הרבה שנים, אתם לא תהיו בממשלה הרבה שנים.

ישראל כץ: - - - גם כאופוזיציה - - -

חמד עמאר: אם אנחנו נהיה באופוזיציה הרבה שנים, אתם לא תהיו בממשלה הרבה שנים.

איתן כבל: אני רוצה לקצר את הזמן של ההמתנה, לא את השיח ביניכם.

ישראל כץ: מאחר שאתה אופוזיציה טרייה, תלמד מאופוזיציונרים יותר ותיקים להיות גם ממלכתי, ולא בכל דבר - - -

חמד עמאר: אני מאוד ממלכתי.

חמד עמאר: אני מקשיב לך בקשב רב כבר יותר משעה.

חמד עמאר: חיכיתי לך 30 דקות עד שהגעת.

איתן כבל: חברים, בבקשה.

ישראל כץ: אף אחד לא חייב אותך להמתין.

ישראל כץ: עוד תלמד להיות אופוזיציונר אחראי ולא להטיח האשמות שווא בדברים דמיוניים שלא קרו.

חמד עמאר: אתה תשכנע אותנו למה אתה לא מאפשר לאותו תלמיד שיהיה לו רישיון בתוך שלושה חודשים, כשזה בידיים שלך.

איתן כבל: חמד, יש כאן חברי כנסת שנרשמו לדיבור, כולל אותך, אז בבקשה.

ישראל כץ: אתה משמיץ פקידים ועובדי מדינה ואתה מחשיד אותם מראש בזה שהם רוצים להעביר עבודות לגורמים מסוימים, זה דבר - - -

חמד עמאר: לא קיבלתי מהאוויר, קיבלתי מהמשרד שלך.

ישראל כץ: זה פשוט בגדר שערורייה שאתה מטיח דברים כאלה.

ישראל כץ: אם יש לך מידע, לך למשטרה.

ישראל כץ: אל תגיד בצורה דמגוגית האשמות שווא, שאין להן שחר.

חמד עמאר: כבר ישבו עם בוחנים.

חמד עמאר: איך יושבים עם בוחנים אם הם לא יודעים שהם יקבלו את זה?

ישראל כץ: כשאתה תהיה שר התחבורה, אז תעשה את הדברים בדרך שאתה מבין, וכשאני, אני עושה איך שאני מבין - - -

חמד עמאר: - - -

איתן כבל: חברים, אני עוצר כאן את הקטע הזה.

איתן כבל: סליחה, בכל הכבוד לכם.

איתן כבל: אני רוצה התייחסות לעניין הזה.

ישראל כץ: האמירה שלי היא שאני אכן הנחיתי, הנחיתי שתוך כדי ההוצאה של הדברים, הוצאת המכרז – ואני מקווה שבקרוב מאוד כבר יצא ממש לדרך, וברור כאשר הוא כבר יוצא יותר קל להסביר – תהיה גם היערכות לתקופת הביניים, לא רק בתקנים קבועים, וכבר שמעתי שיש כאלה שמנדבים לנו תקנים.

ישראל כץ: אני עוד לא ראיתי את משרד האוצר נותן במהירות כזאת תקנים.

ישראל כץ: אני כבר שנים נאבק על התקנים האלה.

ישראל כץ: מעניין שנותנים ולוקחים מפה.

ישראל כץ: עוד לא ראיתי תגבור תקנים בשירות המדינה בהיקפים שנדרשים.

ישראל כץ: אבל אפילו מה שאפשר לתגבר על-ידי אנשי מקצוע מהתחום, ממורי נהיגה, גמלאים ועד כל הדברים האחרים, ההנחיה היא שעם השקת הרפורמה, וזה ממש עכשיו, עוד לפני שיש זכיינים שהתארגנו, ואתה צודק שזה ייקח פרק זמן, לעבות מעל ומעבר את כל הנושא הזה.

ישראל כץ: תשאלו: אם אפשר, למה זה לא הפתרון?

ישראל כץ: כי אפשר לעשות את זה רק באופן זמני.

ישראל כץ: את העיבוי הזה אפשר באופן זמני לעשות, ואנחנו נעשה אותו, כדי שהמספר לא יפחת, ואולי אפילו ישמור על הנורמות ואולי אפילו טיפה יותר טוב.

ישראל כץ: אני אומר לכם, ואני אומר עוד פעם, לא במקום העמדה של יושב-ראש הוועדה ולא במקום מישהו אחר, אני אומר את זה מול הציבור: הגעתי למסקנה שזה הפתרון וזה הדבר שצריך לעשות כדי שנוכל בעוד תקופה להגיד שגם הרפורמה הזאת הצליחה.

ישראל כץ: אין מה לעשות, יש תהליכים שצריך לעבור, יש מערכת משפטית, יש מערכת ניהולית, מינהלית, ואנחנו לא יכולים לקצר את התהליכים.

ישראל כץ: אנחנו עובדים על התהליך הזה כבר שנים, ובקרוב הוא יצא לדרך ויבשיל, ובינתיים אכן גם בעקבות השיחות שלנו לא מעט פעמים הנחיתי ואני מנחה עוד פעם להיערך ולהכין את כל הכוחות שאפשר לתקופות הביניים.

איתן כבל: אדוני השר - - -

ישראל אייכלר: - - - בעניין הרב-קו.

ישראל אייכלר: חשבתי שנשמע בדיווח.

איתן כבל: חבר הכנסת אייכלר - - -

ישראל אייכלר: הרב-קו – יש בעיה של מיליוני - - -

איתן כבל: נגיע אליך ותשאל את השאלה.

ישראל אייכלר: לא, אין לי נאום.

ישראל אייכלר: אני רוצה לשמוע.

איתן כבל: יש לך רשות דיבור.

ישראל כץ: אני אומר עוד פעם, חבר הכנסת אייכלר, אתה הרי פונה ואני מפנה.

ישראל כץ: אמרתי בתחבורה הציבורית: היתה לי הזכות להכניס את הרב-קו לשימוש.

ישראל כץ: אני עוד זוכר את אגד ואחרים שהיינו צריכים לקרוא להם – לא חשוב, מנהלים מתחלפים, החברה קיימת – ולהגיד: אתם תעמדו ביעד שקבענו, והשקנו במועד שקבענו.

ישראל כץ: לא היה בכלל רב-קו.

ישראל כץ: עכשיו הכנסנו את המעבר בין כלי תחבורה שונים, אוטובוסים, רכבות.

ישראל כץ: זה עדיין בתהליך.

ישראל כץ: הנושא של ערך צבור, כל הדברים האחרים, קודם כול אתם יכולים להזמין עכשיו - - -

איתן כבל: הוא גם בקשר עם המנכ"ל, אני יודע.

ישראל כץ: כל הדברים האלה וכל ההערות האלה, כי אתה מייצג ציבור שצורך תחבורה ציבורית, ואנחנו בעד הציבור הזה שצורך תחבורה ציבורית.

ישראל כץ: אנחנו מטמיעים ומכניסים.

ישראל כץ: אני עוד פעם מזכיר, זה כמו פאזל, זה דברים שמתחברים אחד לשני וטוב שמותחים בדרך ביקורת.

ישראל כץ: אנחנו הולכים לכיוון נכון של שדרוג.

איתן כבל: תודה.

ישראל כץ: אני אתן לכם ביטוי אחד שלמדתי לאחרונה, אדוני היושב-ראש, acid test.

ישראל כץ: פעם בשביל לבדוק אם הזהב היה זהב אמיתי, היו טובלים אותו בחומצה, ב-acid.

ישראל כץ: ובמבחן התוצאה אם זה זהב או לא – אני מציע למדוד אותנו במבחן התוצאה.

ישראל כץ: לאור הרקורד של הדברים שציינתי, של רפורמות, ועשייה גם בדברים האחרים, תוך כדי ליווי ופיקוח – לא על רקע חילופי הדברים שהיו כאן עכשיו – אני כשר יודע לעמוד בחזית, יש לי אנשים שעוסקים בחברות ובמשרד, תנו להם קצת פרגון ועידוד כי הם באמת עושים עבודה טובה.

ישראל כץ: תודה רבה.

איתן כבל: תודה, אדוני השר.

איתן כבל: נרצה להספיק גם לשמוע התייחסות של חברי כנסת, אנחנו עוד נחזור לעניין הבוחנים.

איתן כבל: אין עדיין דעתי נוחה מהתשובה.

איתן כבל: התשובה לא חלוטה, למרות שהיא בכיוון הנכון.

איתן כבל: אני רוצה לקבל ממך ומהמנכ"ל את התשובות הברורות בעניין הזה.

איתן כבל: אם אני אשמע את הרב אייכלר עוד פעם אחת שואל על הרב-קו - - -

<לאה ורון: מאז הכנסת השמונה-עשרה לא הסדירו את החקיקה.

איתן כבל: חברים, זה כבר מהכנסת השמונה-עשרה.

איתן כבל: אתם צריכים שהתשובה תהיה חלוטה.

ישראל אייכלר: לא תאמין שהרב-קו עוד לא חוקי.

ישראל אייכלר: ועדת הכלכלה עוד לא אישרה את היסוד של הרב-קו.

איתן כבל: תאמין לי, נהייתי מומחה רק מלשמוע אותך.

איתן כבל: חברי חברי הכנסת, קודם כול תודה על הדברים, וכמו שאמרת, זו האכסניה, ונעשה הכול כדי ששיתוף הפעולה יהיה מלא.

איתן כבל: אני רוצה לפתוח כאן את הדיון, ברשותכם חברי הכנסת, שהדברים יהיו ממוקדים ומאוד ענייניים וגם נאפשר כאן לשמוע אנשים שהגיעו לכאן כדי לומר את הדברים שלהם ולהתייחס.

איתן כבל: הראשון, שגם ממהר מאוד – איתן ברושי.

איתן כבל: בבקשה.

איתן ברושי: אדוני השר, יושב-ראש הוועדה, חברים, קודם כול, אני רוצה לשבח את השר, אני מכיר אותו הרבה שנים.

איתן ברושי: יש פה שילוב, אני חושב, גם של יכולת גבוהה של ביצוע וגם יציבות לאורך שנים בתפקיד.

איתן ברושי: מה שמוכיח את זה הן התוצאות בכל רחבי הארץ, בעיקר בפריפריה, שממנה אני בא, אבל יכול להיות שהשר ישלם על זה מחיר, לא ייתנו לך לעזוב את התפקיד לתפקיד אחר.

איתן ברושי: יש תמיד סיכון.

<קריאה: אנחנו נשמח מאוד.

איתן ברושי: כן, יש תמיד סיכון.

איתן ברושי: אני רוצה שניים-שלושה משפטים.

איתן ברושי: האחד, בנושא הפריפריה.

איתן ברושי: יש איזה עיוות של השרים גם ברפורמה בתחבורה הציבורית וגם ברפורמה הזאת, כשבסוף יש כלל בישראל שכל הנחלים זורמים אל הים וכל הכסף לתל-אביב.

איתן ברושי: בסוף איפה הסובסידיה?

איתן ברושי: איפה שיש תחבורה ציבורית.

איתן ברושי: איפה שיש פחות תחבורה ציבורית, יש פחות כסף.

איתן ברושי: אנחנו יודעים שלהסיע קשיש בגלבוע או בגליל מהבית שלו למרכז סיעודי יום זה פי כמה מאשר במקום אחר, כי הוא לא מקבל את הסובסידיה של התחבורה הציבורית, היא לא קיימת בהיקפים הנדרשים.

איתן ברושי: אנחנו עדים למצב שהרפורמה חלה על מטרופולין.

איתן ברושי: כלומר, קריית-שמונה היא לא מטרופולין.

איתן ברושי: מי הגדיר את זה?

איתן ברושי: זה לא מעשרת הדיברות ההגדרות האלה.

איתן ברושי: קריית-שמונה והגליל המזרחי מקופחים.

איתן ברושי: למה?

איתן ברושי: כי הם בפינה הכי צפונית.

איתן ברושי: יש "מס" למי שקרוב לחיזבאללה, הוא מקבל פחות.

איתן ברושי: במקום להתחיל מהכי רחוק, הכי קשה והכי מסוכן אולי התחילו מהמקום שיותר נוח, איפה שיש מטרופולין.

איתן ברושי: לא רק שהם הרבה ויש שם הרבה תחבורה ציבורית, הם גם מקבלים את ההקלות.

איתן ברושי: זה בדיוק לא התפיסה של השר, אני בטוח, ולא התפיסה של מדינה שרוצה לחזק את המקומות הרחוקים.

איתן ברושי: כביש 232 לא מופיע בתוכנית.

איתן ברושי: אני מכיר את הוויכוח, הייתי עוזר שר הביטחון, כל השנים מי ישלם את הכביש הזה.

איתן ברושי: דרך אגב, על כבישים משלמים בנתיבי ישראל, במשרד תחבורה, כמו שכאשר בנו ממ"דים, מי ששילם זה משרד האוצר והשיכון ולא משרד התחבורה.

איתן ברושי: כביש 232, שהשר לעניינים אסטרטגיים מכיר את החשיבות שלו, ויש לו גם מנכ"ל מעמק יזרעאל, רמי בן ברק, כביש שמוביל לאורך כל עוטף עזה עד כרם שלום.

איתן ברושי: היום כשהמנהרות חוזרות, והשר בטח עוסק בזה לא בדיון הזה, הוא יודע מה חשיבותו של הכביש.

איתן כבל: אומר לי השר, והמנכ"ל מחרה מחזיק אחריו, שהכביש בתכנון ובביצוע.

ישראל כץ: זו החלטת הממשלה ל"צוק איתן".

איתן ברושי: מאחר שאני מכיר את הנושא, אני יודע שתכנון זה פסק זמן שכדאי לנצל, אבל יש לו גבולות, והכביש הזה היה צריך להיות מבוצע, והוויכוח הוא מי ישלם.

איתן ברושי: את המחיר משלמים התושבים, כי הכביש הזה הוא גם מסוכן.

איתן כבל: תודה, איתן.

איתן ברושי: דבר אחרון.

איתן ברושי: אני מבקש, אדוני היושב-ראש, אם רוצים פה בשורות, שתהיה פה אמירה, ואם צריך דיון, שיהיה פה או שנביא אותו לביקורת המדינה.

איתן ברושי: הכביש הזה לא יכול לחכות לא לתאונות ולא למלחמות, ואני מבקש לקדם את זה.

איתן ברושי: דבר אחרון, במגבלות של הזמן, כי מחכים לי – ביקרתי בשדה דב לפני כמה ימים, אני לא מתייחס להליך המשפטי, יש פה שאלה, מה המדינה מעדיפה עכשיו, את הקשר לערבה הדרומית, התיכונה ולאילת, לקריית-שמונה ולגולן או לבנות 12,000 דירות בתל-אביב?

איתן ברושי: כאילו זה מה שחסר למדינה, עוד כמה מגדלים, שלא לדבר על זה שאפשר להקטין את כמות המגדלים ולא לסגור את שדה התעופה.

איתן ברושי: אני קורא לשר להתערב ולומר שיישאר מסלול נחיתה גם לחירום בתל-אביב ולהמשיך את הקשר.

איתן ברושי: אם סוגרים את שדה דב מנתקים את אילת מהשירותים, מהבריאות ומהתיירות.

איתן ברושי: ודבר אחרון.

איתן ברושי: כמי ששומע את המטוסים שמניעים ומחממים - - -

איתן כבל: זה אחרון?

איתן ברושי: אחרון לגמרי.

איתן ברושי: - - - ברמת דוד, אני לא מתייחס פה, אני רק מבקש שיקפידו לשתף את הרשויות ואת התושבים בהפיכת שדה התעופה רמת דוד לשדה חלופי.

איתן ברושי: תודה.

איתן כבל: תודה.

איתן כבל: עכשיו לשר לא יהיה לו זמן, הוא יעבוד רק בעניינים שהעלית.

איתן ברושי: חלק מהדברים כבר בוצעו.

איתן כבל: בבקשה, חברת הכנסת איילת נחמיאס.

איילת נחמיאס ורבין: קודם כול, תודה רבה לשר על הסקירה.

איילת נחמיאס ורבין: משרד התחבורה הוא ללא ספק אחד מהמשרדים שעולים על שולחננו הכי הרבה, וטוב שכך, אנחנו שמחים.

איילת נחמיאס ורבין: אני רוצה דווקא לדבר עם השר בנושא שבכנסת עוד לא הצלחתי להעלות אותו לדיון, לא בשאילתה ולא בדיון מהיר בשלב זה, למרות שדיברתי עם יושב-ראש ועדת הכלכלה, ואני מקווה שכן נביא את זה לדיון, וזה הנושא של ממגורות דגון.

איילת נחמיאס ורבין: אנחנו עדים למכולות טבועות.

איילת נחמיאס ורבין: עוזי, אני מניחה שאתה מכיר את הבעיה.

איילת נחמיאס ורבין: אני חושבת שהתקבלה החלטה נכונה.

איילת נחמיאס ורבין: רק כדי לסבר את האוזן של מי שלא מכיר את הנושא, בישראל נפרקות מכוניות, נפרקים רהיטים ונפרקים מוצרים לבנים, הרבה לפני שנפרקים מוצרי המזון שכולנו זקוקים להם, זאת ואמרת, חיטה, תירס, כל מה שמרכיב את הלחם שאנחנו בסופו של דבר אוכלים, המזון שבסופו של דבר מגיע לחקלאות.

איילת נחמיאס ורבין: זה נפרק אחרון.

איילת נחמיאס ורבין: אנחנו רואים שבהשוואה לעולם הפערים של הזמנים פשוט מטורפים.

איילת נחמיאס ורבין: אדוני השר, הרבה פעמים כשאנחנו מחפשים את יוקר המחיה – באמת אלוהים נמצא בפרטים הקטנים – מאוד יכול להיות שזה מקום שיוקר המחיה נמצא בו ממש.

איילת נחמיאס ורבין: אנחנו יודעים שבישראל עד השנים האחרונות נפרקו פה רק 3 מיליון טונות.

איילת נחמיאס ורבין: מאז שנפרקים כאן 5.2 מיליון טונות, ממגורות דגון לא יכולות לעמוד בנטל הזה.

איילת נחמיאס ורבין: ממגורות דגון, למי שלא יודע, זה פרויקט BOT הראשון במדינת ישראל, משנות החמישים.

איילת נחמיאס ורבין: ממגורות דגון כבר בבעלות המדינה.

איילת נחמיאס ורבין: מוכרחים לעשות דיון אסטרטגי איך מעתה ואילך המדינה רואה את עצמה.

איילת נחמיאס ורבין: אני מעריכה ומקווה שאיכות החיים כאן לא תרד, אלא תעלה – יש לקוות – ולכן זה אומר שאנחנו כנראה נמשיך לייבא ונמשיך לייבא בכמויות יותר גדולות, ולכן מוכרחים למצוא פתרון ארוך טווח, כי המכולות האלה לא יכולות לפרוק את עצמן באשדוד, לפחות לא בכמויות שאנחנו זקוקים להן.

איילת נחמיאס ורבין: באשדוד, אם אני לא טועה, אדוני השר, נפרקים כמיליון טונות, אולי אפילו קצת פחות, לא הרבה, ולכן אנחנו חייבים למצוא פתרון לדבר הזה.

איילת נחמיאס ורבין: יש גם בעיית זיהום, גם בעיה של יוקר מחיה, יש גם בעיה של נגישות.

איילת נחמיאס ורבין: זו בעיה שמכילה את כל האלמנטים האלה, וחייבים למצוא לדבר הזה פתרון.

איילת נחמיאס ורבין: תודה רבה.

<גבי בן הרוש: סליחה, מאיפה יש לך את הנתונים האלה?

איתן כבל: סליחה.

<גבי בן הרוש: אני חי בדגון, אני לא יודע על מה את מדברת.

<גבי בן הרוש: יש פה הטעיה.

<גבי בן הרוש: נשמה, הכול בסדר גמור.

איילת נחמיאס ורבין: אתה מוזמן להציג לי נתונים.

איתן כבל: קודם כול, מי שמנהל פה את הדיון זה אני, וכל אחד ואחד מותר לו להציג ואחר-כך לקבל את התשובה.

איתן כבל: יכול להיות שכל אחד יצא מכאן מאושר.

איילת נחמיאס ורבין: יכול להיות.

<גבי בן הרוש: עד שיסיימו חברי הכנסת אין דיון.

איתן כבל: לא משנה.

איתן כבל: אל תדאג, כל אחד והעבודה שלו.

איתן כבל: תודה לך, איילת.

איתן כבל: מיטל להבי, בבקשה.

איתן כבל: בקצרה, מיטל.

<מיטל להבי: בקצרה.

<מיטל להבי: תודה רבה.

<מיטל להבי: אני חושבת שזה אחד התיקים הכי מורכבים ובאמת משלב המון דברים.

<מיטל להבי: אני כל הזמן מסתכלת ואומרת: זה משלב מיסוי, תקציב מדינה.

<מיטל להבי: איך אפשר לדבר על הורדת רכב פרטי כשתקציב המדינה מבוסס על הרכב הפרטי?

<מיטל להבי: איך אפשר לדבר על העלאת השימוש בתחבורה ציבורית כשהמשכורת דוחפת את כולם להיות בעלים על רכב פרטי?

<מיטל להבי: זה נוגע בסטטוס קוו, בריבוי רשויות, בזיהום אוויר, הכול מאוד-מאוד מורכב.

<מיטל להבי: בתוך כל הדבר המורכב הזה של תשתיות ואכיפה יש נושא הניהול.

<מיטל להבי: מה שחסר לי בניהול זה קצת יותר שיתוף הציבור.

<מיטל להבי: זה עלה בדיון שהיה בכנסת על נושא מוניות שירות, ושאלו אותנו האם הרשויות עומדות אתנו בקשר, האם הן עומדות בקשר עם המפעילים, ונאמר שלא.

<מיטל להבי: השבוע נחשפתי לעבודה שאפילו מתבצעת אצלי בשיתוף משרד התחבורה על תחבורה בשכונות ואין מגע עם המפעילים.

איתן כבל: על מה את מדברת?

איתן כבל: על מוניות השירות?

<מיטל להבי: על הנושא של השירות.

<מיטל להבי: בנושא של מוניות שירות אני מדברת על הרפורמה, כשברפורמה ובחשיבה על רפורמה צריך לשבת גם אתנו על המסלולים שאנחנו חושבים וגם אִתם.

<מיטל להבי: הנושא של תחבורה ציבורית – דנים באיזה שכונה לשנות קווים.

<מיטל להבי: צריכים לשבת גם עם המפעילים.

<מיטל להבי: אני יודעת שיש בעיה לשבת עם המפעילים, כי אחרי זה אתם רוצים להוציא את הקווים למכרזים.

<מיטל להבי: אני חושבת שתחבורה זה התחום הבא שצריך לעסוק בו בתהליכים של הניהול, אולי לא של התשתיות, לא של האכיפה, יותר מהלכים של שיתוף הציבור והידברות עם הציבור שאמור לקבל את השירות או עם הרשות שהשירות אמור להיות אצלה או עם המפעיל שאמור להפעיל את השירות.

<מיטל להבי: זה חסר לנו.

איתן כבל: תודה, מיטל.

איתן כבל: ממש תודה.

איתן כבל: חמד עמאר, דב חנין, ואחרי זה – אבי גולן.

חמד עמאר: אדוני היושב-ראש, קודם כול אני רוצה לברך על מינוי יושב-ראש דירקטוריון לרשות הלאומית לבטיחות בדרכים.

חמד עמאר: אני חושב שזה נושא חשוב, וטוב שזה נעשה.

חמד עמאר: אני רוצה להתחיל בנקודה הראשונה, שהיא תקציב 2015 של המגזר הדרוזי במשרד התחבורה.

חמד עמאר: בדיון שקיימתי בוועדת הכספים על מעקב אחרי תקציב – 187 מיליון, תוכנית הממשלה על העצמת היישוב הדרוזי – התברר שהוקצו יותר מ-40 מיליון שקל על-ידי משרד התחבורה, אבל הביצוע בשנת 2015 היה אפס.

חמד עמאר: זה מה שנאמר לי על-ידי משרד התחבורה בוועדה.

חמד עמאר: זה דבר אחד.

חמד עמאר: נקודה שנייה שהעליתי, נקודה של כבישים חוצי יישובים, כמו חוצה דליה, עוספיה, מג'אר, פקיעין, שהועברו מהחברה הלאומית לדרכים – אני לא יודע מה השם היום.

חמד עמאר: מה השם היום?

חמד עמאר: מישהו יכול לעזור לי?

<קרן טרנר: נתיבי ישראל.

חמד עמאר: - - - מנתיבי ישראל למועצות המקומיות, כאשר השר בעצמו יודע שאין יכולת למועצות לתחזק את הכבישים האלה.

חמד עמאר: עברתי שם רק השבוע.

חמד עמאר: חציתי כביש במג'אר – בורות בכל הכביש, צריך עוד מעט ארבע על ארבע בשביל לעבור את הכביש הזה.

חמד עמאר: לכן אני מבקש להחזיר את זה לנתיבי ישראל, שהם יטפלו בכביש הזה.

חמד עמאר: זה כביש מאז קום המדינה, שמטופל על-ידי מע"צ, אחרי זה החברה הלאומית ונתיבי ישראל, שימשיכו לטפל בנושא, גם בדליה.

חמד עמאר: אדוני היושב-ראש, חוצה עוספיה-דליה – העבירו למועצות, אחרי זה החזירו את עוספיה לנתיבי ישראל והשאירו את דליה, אבל זה חוצה עוספיה-דליה.

חמד עמאר: למה אחד כן ואחד לא?

חמד עמאר: חשוב מאוד להחזיר את הכביש הזה לנתיבי ישראל על מנת שייתנו את השירות לאותם אזרחים.

חמד עמאר: עברתי על המצגת לפני שהגעתי, הסתכלתי על התקציב וביצוע התקציב של משרד התחבורה, לא כולל הרשות הלאומית, ורשום שם בקניות שיש ביצוע של 80%.

חמד עמאר: אני רוצה לתקן אתכם, הביצוע שם פחות מ-76%, אז תתקנו את זה.

חמד עמאר: והרשות הלאומית, שכל הזמן נטען שהיא לא מנצלת את התקציב, יש ביצוע של 73% כשהתקציב הועבר רק בספטמבר.

חמד עמאר: זו נקודה חשובה.

חמד עמאר: בנושא הזה אני לא רוצה להיכנס לעומק ולדבר.

חמד עמאר: אני מבקש ממך, כמו שהבטחת, לקיים דיונים בנושא של הבטיחות בדרכים - - -

איתן כבל: הודעתי לך ואמרתי לך שכראש השדולה גם תהיה שותף.

חמד עמאר: חשוב מאוד שנמשיך לדון בנושא הזה.

חמד עמאר: שמעתי את ההשקעות – קרוב ל-15 מיליארד שקל בתשתיות, וזה מבורך, אבל עובדתית אנחנו עולים במספר ההרוגים בכבישים.

איתן כבל: תודה, אדוני.

חמד עמאר: בנקודה שהואשמתי, הנקודה של הפרטת בוחני הנהיגה.

חמד עמאר: דרך אגב, ישבו אתי בוחנים ואמרו לי שישבו אתם בתוך משרד התחבורה.

חמד עמאר: אתם לא רוצים שאני אגיד את הדברים ששמעתי?

חמד עמאר: נאמר לי על-ידי בוחנים - - -

ישראל כץ: ישבו אתם על מה?

חמד עמאר: שישבו אתם להעביר אותם לחברה.

חמד עמאר: ישבו אתם בתוך משרד התחבורה.

ישראל כץ: לך למשטרה, תתלונן.

חמד עמאר: למה לי ללכת למשטרה?

חמד עמאר: על כל מי שיושב עם מישהו אני צריך ללכת למשטרה?

ישראל כץ: אם דיברו אתם על השתלבות בתוך המשרד בפיקוח, זה בסדר גמור.

חמד עמאר: לא, לחברות פרטיות.

ישראל כץ: אם מתווכים בינם לבין - - -

חמד עמאר: אני רוצה להגיד קצת נתונים - - -

ישראל כץ: אם מדברים על עיקרון שישולבו - - -

חמד עמאר: הציבור יקבע.

חמד עמאר: הציבור יקבע.

חמד עמאר: אם יש רווח למדינת ישראל 32 מיליון שקל מכל נושא המבחנים צריך להעביר את זה.

איתן כבל: אוקיי.

חמד עמאר: אני חייב לסיים את הנקודה הזאת.

חמד עמאר: ב-2003, אדוני היושב-ראש, היו 149 בוחנים, המתינו למבחנים 65,225, ניגשו למבחנים בחודש 29,732.

חמד עמאר: היתה המתנה של חודש.

חמד עמאר: בשנת 2015 יש 128 בוחנים, ממתינים למבחנים 95,337 נבחנים, ניגשים בחודש 32,046.

חמד עמאר: זה אומר שמספר הבוחנים ירד, מספר הנבחנים עלה.

חמד עמאר: אמרתי שאני נגד הפרטה מכמה סיבות.

חמד עמאר: סיבה בטיחותית – אני לא יכול להפריט נושא חשוב כזה של בטיחות בדרכים לידיים פרטיות.

איתן כבל: חמד, תודה.

חמד עמאר: אדוני היושב-ראש, אני עדיין לא דיברתי שלוש דקות.

חמד עמאר: אם הדברים האלה לא נשמעים טוב לאוזניים של השר, אבל לאוזניים שלך - - -

איתן כבל: - - -

חמד עמאר: אני עדיין לא דיברתי שלוש דקות.

חמד עמאר: אני מבקש לנצל את שלוש הדקות.

איתן כבל: בבקשה, אדוני.

חמד עמאר: אם אנחנו היום רוצים להעביר לידיים פרטיות את נושא הבטיחות, כשליושב-ראש של אותה חברה יהיה אינטרס כלכלי, זה בטוח, לא יעזרו מצלמות ולא כלום.

חמד עמאר: המצלמה לא תרוץ מרכב לרכב.

חמד עמאר: אדוני היושב-ראש, אני חייב להקריא לך את התשובה של השר שהיתה במליאה בשבוע שעבר:

חמד עמאר: למשרד התחבורה אין הלכה למעשה מערך של בקרה שבמסגרתו אפשר לעקוב אחר יישום מדיניות משרד התחבורה, לאתר כשלים של בוחנים – זה עכשיו, זו התשובה של השר – לאתר כשלים של בוחנים - - -

איתן כבל: הוא לא מכחיש את זה.

חמד עמאר: - - - לאתר כשלים טכניים, לנתח את מהלכי המבחן, כדי להפיק לקחים – לכל אלה אין מענה בהיבט של פיקוח.

חמד עמאר: זה יותר משבע שנים - - -

איתן כבל: אתה מחזק אותו עכשיו.

חמד עמאר: אתה שבע שנים יושב שם, אדוני.

חמד עמאר: הנקודה האחרונה שאני אגיב עליה.

חמד עמאר: היום במדינת ישראל יש 128 בוחנים, חסרים בוחנים, מדינת ישראל מרוויחה 32 מיליון שקל מכל הנושא של מבחנים.

חמד עמאר: משלמים אגרה קרוב ל-57 מיליון שקל, עלות הבוחנים 25 מיליון שקל, נשארים יותר מ-32 מיליון שקל למדינה.

איתן כבל: חמד.

חמד עמאר: למה להפריט את הדבר הזה?

חמד עמאר: אני רוצה לקבל תשובה.

חמד עמאר: אם משרד התחבורה לא יכול לנהל את זה, סימן שהוא נכשל.

איתן כבל: חמד, אני רוצה להגיד כמה דברים.

איתן כבל: א', לא נתתי לך שלוש דקות, אבל ויתרתי לך.

איתן כבל: אתה החלטת שנתתי לך.

איתן כבל: לא חשוב.

חמד עמאר: השעון שלי הראה שלוש דקות.

איתן כבל: השעון שלך, לא שלי.

איתן כבל: דבר שני, התקיימו דיונים בעניין הפרטת מבחני הנהיגה, כבר שלושה דיונים נדמה לי שקיימנו בוועדה, שלא לדבר על דיונים שנעשו לפני.

איתן כבל: אני חושב שאנחנו מתחילים לראות כיוון בעניין הזה.

איתן כבל: זה לא הוגן.

איתן כבל: כאן זה דיווח, זה לא לרדת לרזולוציות עמוקות.

איתן כבל: אנחנו מחטיאים את מטרת הדיון.

איתן כבל: אמרתי שאני רוצה לראות את התמונה אחרי שאני אסכם את הדברים בעניין בוחני הנהיגה.

איתן כבל: חבר הכנסת דב חנין.

איתן כבל: אני מבקש לנצל את ההזדמנות שהשר פה, באמת לתת לו את הנקודות, שאנחנו נוכל לצאת מכאן עם משהו ביד.

דב חנין: תודה לך, אדוני היושב-ראש, אדוני השר, לדיון הזה חלק מהמשתתפים הגיעו באיחור בגלל שהם נתקעו בפקקים.

דב חנין: כך נראית חברה שתלויה ברכב פרטי.

דב חנין: חברה שנשענת על רכב פרטי– כולנו מעמיסים רכב פרטי בכל המקומות וכולנו תקועים כל הזמן.

דב חנין: הפתרון לזה הוא כמובן תחבורה ציבורית, וזו סוגיה חברתית ראשונה במעלה.

דב חנין: לקראת הדיון הזה שאלתי אנשים מה לשאול אותך, אדוני השר.

דב חנין: קיבלתי כל-כך הרבה שאלות בענייני תחבורה ציבורית שחבר הכנסת כבל יכעס עלי אם אני אנסה אפילו לדגום חלק מהן.

דב חנין: אני אנסה להתמקד בכמה שאלות.

דב חנין: שאלה ראשונה – מהו הלו"ז להשלמת הרפורמה במחירי התחבורה הציבורית?

דב חנין: והכוונה שלי למחירים הבין-עירוניים ולפריפריה.

דב חנין: מתי זה יקרה?

דב חנין: שאלה שנייה – נושא קווי התעסוקה למרכזי תעסוקה, שנמצא בתוכנית העבודה שלכם, לא בוצע.

דב חנין: התקציבים הועברו לטובת השטלים של הרכבת הקלה, שזה נושא ראוי בפני עצמו.

דב חנין: מתי זה יקרה?

דב חנין: קווי שירות למוסדות להשכלה גבוהה – אנחנו שומעים מהתאחדות הסטודנטים הרבה תלונות בעניין הזה, במיוחד לקווים מריכוזים של אוכלוסייה ערבית למוסדות להשכלה גבוהה.

דב חנין: זו בעיה.

דב חנין: זו גם בעיה חברתית, זו גם בעיה השכלתית.

דב חנין: נקודה נוספת – העדפת הרמזורים במטרונית זה אחד המפעלים החשובים שקידמתם במפרץ חיפה ביחד עם עיריית חיפה, אבל ברוב הנקודות עדיין אין למטרונית עדיפות ברמזורים, אז היא עומדת בפקק ומחכה.

ישראל כץ: א', זה לא מדויק.

ישראל כץ: ברוב כבר יש ועד סוף השנה תהיה בכולם.

ישראל כץ: זה התשובות שניתנו.

דב חנין: תשובה מצוינת.

דב חנין: תודה.

דב חנין: צירי העדפה לתחבורה ציבורית במטרופולינים, צירי העדפה נוספים – אצלכם בתוכנית העבודה היעד הוא דצמבר 2018.

דב חנין: זה מאוד רחוק, במיוחד נוכח המשבר שיש לנו היום עם הרכבת הקלה בתל-אביב, משבר התחבורה.

דב חנין: מה תוכנית ה-BRT למטרופולין גוש דן?

דב חנין: מתי נראה בפועל, חוץ מקו אחד, המהיר, שאנחנו מברכים עליו – מתי נראה עוד BRT בגוש דן?

דב חנין: נושא הקישוריות בין רכבת ואוטובוס – באמת קידמתם מהלך מבורך של רכבות להרבה מקומות, אבל בהרבה מאוד מקומות הקישוריות לאוטובוס מאוד חלקית ומאוד בעייתית.

דב חנין: אני אתן כדוגמה דווקא אזורים שאתה, אדוני השר קרוב אליהם: אשקלון למשל, בית שמש, גם נתיבות, גם עתלית.

דב חנין: בלי קישוריות טובה בין רכבת לאוטובוס, אנשים לא ישתמשו ברכבת.

דב חנין: התוצאה של הדברים האלה שבשנה האחרונה – אני מסיים, אדוני היושב-ראש – אחוז המשתמשים בתחבורה הציבורית עלה ב-1% בלבד, זה הרבה פחות מתוכנית העבודה שלכם, וזה משאיר אותנו באותה נקודה שבה התחלתי, שכולם תקועים ברכב פרטי וכולם תקועים בפקקים.

דב חנין: להשלמת העניין הזה, אחד הדברים שיכולים מאוד לסייע למשרד, לדעתי, ויש במשרד הרבה ידע מקצועי, זה שיתוף הפעולה עם ארגוני התחבורה הציבורית.

דב חנין: יש כאן מסביב לשולחן ארגונים מצוינים: 15 דקות וארגונים נוספים.

דב חנין: אני חושב שמאוד חשוב לחזק את ההידברות ואת שיתוף הפעולה עם הארגונים האלה, כיוון שבלעדיהם הידע הגדול שנמצא אצלם לא יגיע אליכם.

דב חנין: תודה רבה.

איתן כבל: תודה.

איתן כבל: אני מודה לך בהזדמנות זו, חבר הכנסת דב חנין, גם על העבודה שאתה משקיע בכל הנוגע לתחבורה הציבורית, שזה נושא דגל אצלך, גם אצלנו בוועדה ובוועדת משנה בראשותך.

איתן כבל: אני מבקש מגיל יעקב, מנכ"ל 15 דקות, בקצרה.

איתן כבל: אחריו – יעל פארן-כהן.

איתן כבל: בבקשה.

יעקב גיל: תודה, קודם כול, אני בטוח שכולם יודעים ולא צריך לחזור על הפעילות הענפה של שר התחבורה והתנופה של העשייה.

יעקב גיל: זה בהחלט מורגש.

יעקב גיל: אבל בתחום שאנחנו עוסקים בו, בנושא התחבורה הציבורית, אנחנו מרגישים שעדיין הדברים זזים לאט, לאט מדי.

יעקב גיל: אני אביא דוגמה אחת שלדעתנו ממחישה את העניין.

יעקב גיל: בסוף 2013 הוחלט על הקמת רשות ארצית לתחבורה ציבורית.

יעקב גיל: בצדק נלחמת על תקנים, 40 תקנים חדשים לאייש באנשי מקצוע וכו'.

יעקב גיל: עד היום התקנים לא אושרו - - -

<עוזי יצחקי: לא נכון.

<עוזי יצחקי: זה פשוט לא נכון.

יעקב גיל: זה נכון.

יעקב גיל: יתרה מכך - - -

<עוזי יצחקי: אתם מוציאים דברים לעיתונים וזה לא נכון, ואחרי זה אתה מתפלא למה לא נפגשים אתך.

יעקב גיל: אני יודע שאתם לא רוצים להיפגש - - -

איתן כבל: עוזי, אם הייתי מתרגז על כל דבר שני לא הייתי מדבר, רק מתרגז.

יעקב גיל: יתרה מכך, ברגעים אלו שאנחנו מדברים כרגע מאוישים מבחינת המחוזות, הממונים המחוזיים על תחבורה ציבורית, שזה תפקיד מאוד קשה, שהיה אמור להיות מוקצה לכל ממונה מחוז עוזר, הנושא הזה ירד מהפרק.

יעקב גיל: כרגע מאוישים שני תקנים בלבד, זאת אומרת, יש רק שני מחוזות שיש בהם אנשים - - -

איתן כבל: הרעיון ברור.

יעקב גיל: הדבר הזה מאוד מקשה על התקדמות בפרויקטים.

יעקב גיל: אנחנו יודעים שיש כוונות לבצע פרויקטים, אנחנו לא מפחיתים בערכן של הכוונות, אבל בפועל התוצאות מדברות אחרת בהרבה מאוד תחומים, והוזכרו פה הרבה מאוד - - -

איתן כבל: תודה, גיל.

יעקב גיל: אנחנו דורשים את התערבותך, שר התחבורה, בעניין הזה של תפקוד הרשות הארצית לתחבורה ציבורית.

איתן כבל: גיל, תודה.

איתן כבל: העברתם את "פעילות משרד התחבורה 2014-2015 – יעדים מול ביצוע", אני אעביר את זה, ואנחנו גם נשמח, אדוני השר, אדוני המנכ"ל, לקבל התייחסות.

<עוזי יצחקי: קראנו על זה בעיתון.

איתן כבל: זה לא חשוב.

איתן כבל: אז מה?

איתן כבל: זה עזר לך להתכונן.

דב חנין: אולי כדאי לכם להיפגש יותר.

<קריאות: - - -

איתן כבל: חברים, סליחה.

איתן כבל: חברים, עיתונות זה כלי.

איתן כבל: כשנוח לך אתה קורא.

איתן כבל: עזבו.

איתן כבל: אני לא רוצה להתייחס לזה עכשיו.

איתן כבל: אני לא מועצת העיתונות פה.

איתן כבל: עוזי, זה לא מכבד אותך ולא מכבד אותנו.

ישראל כץ: אני מצטרף להערה שלך.

ישראל כץ: אין לנו שום דבר נגד העיתונות.

איתן כבל: ההיפך.

איתן כבל: חברת הכנסת יעל פארן-כהן.

איתן כבל: בבקשה.

יעל כהן-פארן: תודה רבה, אדוני היושב-ראש, תודה לשר, אני רוצה לשתף אתכם ששמעתי אתמול ברדיו דבר מדהים.

יעל כהן-פארן: הייתי בנסיעה, לצערי באוטו הפרטי שלי, ושמעתי שהרשות הלאומית לבטיחות בדרכים ממליצה במזג אוויר סוער להשתמש בתחבורה ציבורית.

יעל כהן-פארן: נדהמתי, כי אף פעם לא שמעתי המלצה כזאת.

יעל כהן-פארן: נדהמתי לטובה כמובן, אבל אני פשוט תוהה קודם כול למה גם בימי חול אין המלצה כזאת, לא רק בימים של סערה.

יעל כהן-פארן: זה נכון באופן כללי.

יעל כהן-פארן: אם אתה נוסע בתחבורה ציבורית, הסיכון שלך בנסיעה יורד פי אני לא יודעת כמה אלפים, כי יש הרבה-הרבה פחות תאונות בתחבורה ציבורית, וכמובן גם בימי החורף, שזה ברור.

יעל כהן-פארן: עלו כאן הרבה דברים, ואני לא אחזור.

יעל כהן-פארן: אני רוצה כמה נושאים שלא עלו.

יעל כהן-פארן: אחד מהם קשור לבנייה המאוד מסיבית שמתחילה להתרחש ברחבי הארץ במתחמים לדיור בעלי עדיפות, שמקודמים בצורה מהירה מאוד, והשאלה היא – מקדמים את המתחמים האלה בהיקף נרחב מאוד, אבל אין שם התאמה נדרשת לתחבורה ציבורית מבחינת התשתיות, מבחינת מבנה הרחובות, מבחינת התניית האכלוס בהפעלת תחבורה ציבורית.

יעל כהן-פארן: מה יהיה לנו פה?

יעל כהן-פארן: יהיו לנו פה מגדלים, יהיו לנו אזורים צפופים מאוד בבנייה, שזה בסדר גמור, אבל איך אנשים יצאו משם?

יעל כהן-פארן: אלפי רכבים ייתקעו ברחוב האחד שיוצא מאותו אזור.

יעל כהן-פארן: מאוד-מאוד בעייתי שזה לא נכנס בשיקולים.

יעל כהן-פארן: נושא אחר שאני רוצה להעלות הוא נושא הקאר פול.

יעל כהן-פארן: היום למעשה אם אנשים חולקים בנסיעה ורוצים לחלוק בדלק – העוזרים שלי נוסעים ביחד מתל-אביב לירושלים לדוגמה, בטוח יש הרבה נסיעות נוספות.

יעל כהן-פארן: יש אגב כל מיני אתרים שעוזרים כדי לארגן קאר פול, וזה דבר מבורך, כי ארבעה אנשים נוסעים באוטו אחד – אין להם היום דרך לעשות את זה בצורה חוקית, ואני לא מדברת על "הובר".

יעל כהן-פארן: אגב גם הובר, אני לא חושבת שצריך כל-כך לצאת נגד הובר הוא יכול להפחית את מספר הרכבים הפרטיים אם אנשים ישתמשו יותר בסוג כזה או אחר של מוניות.

<קריאה: ישתמשו בענף המוניות.

איתן כבל: סליחה, חברת הכנסת יעל פארן בינתיים רק שואלת, לא קובעת.

יעל כהן-פארן: יש כאן אפליקציות של קאר פול, ואנשים לא עושים את זה כדי להרוויח כסף, אלא כדי באמת לחלוק בנסיעה, אבל היום אין להם באמת אפשרות לעשות זאת.

יעל כהן-פארן: צריך להפוך את זה לחוקי ומוסדר, כי אנחנו לא רוצים שיהיו כאן כמובן הרבה נסיעות לא חוקיות.

יעל כהן-פארן: שאלה קטנה.

יעל כהן-פארן: באמת יש לי פה אינטרס אישי, אני מצטערת – מתי תהיה רכבת לירושלים?

יעל כהן-פארן: תודה רבה.

איתן כבל: תודה.

איתן כבל: אני מבקש מועקנין שמעון, משנה לראש העיר בת-ים.

איתן כבל: בבקשה.

<שמעון ועקנין: שלום לכולם.

איתן כבל: בקצרה.

<שמעון ועקנין: אני רוצה להגיד, ישראל, מה היה לפני שהיית שר.

<שמחה בניטה: כבוד השר.

<שמעון ועקנין: כבוד השר.

<שמעון ועקנין: מכיוון שהוא חברי המון-המון, מעל 30 שנה, אז אני - - -

איתן כבל: בכל זאת עדיין הכבוד נשאר גם בחברות.

<שמעון ועקנין: אז כבוד השר.

<שמעון ועקנין: מה היה לפני שהוא היה שר?

<שמעון ועקנין: מי שמכיר אותי אני אומר את הדברים בפרצוף גם אם הם לא נעימים, אבל פה יש לנו שר – באמת יש הרבה דברים לא טובים, אבל יש הרבה דברים טובים, אז למה לא להגיד גם את הדברים הטובים?

<שמעון ועקנין: ברור שלא הכול אפשרי.

<שמעון ועקנין: ברור שאין אפשרות לעשות הכול היום.

<שמעון ועקנין: ברור שלא.

<שמעון ועקנין: אבל יש המון-המון דברים טובים.

<שמעון ועקנין: דרך אגב, כל דבר שהוא רצה לעשות, התנגדו לו.

<שמעון ועקנין: ועובדה, הדברים האלה היום בסדר.

איתן כבל: שמעון, אין לי בעיה עם מדור פרסומי, אני בעד השר.

איתן כבל: אני בעדו לגמרי.

<שמעון ועקנין: גם אתה מכיר אותי - - -

איתן כבל: אני בעד, אני פשוט רוצה שאנשים ישאלו.

איתן כבל: שאל שאלה.

<שמעון ועקנין: יש תחבורה ציבורית שהיא מצוינת וצריך לקדם אותה.

<שמעון ועקנין: דרך אגב, היו יכולים לבוא לפה ראשי רשויות, אם כל-כך מעניין אותם, או סגני ראשי ערים.

<שמעון ועקנין: מי שרוצה בעיר שלו לעשות דברים טובים, יכול.

<שמעון ועקנין: אני אגלה לכם סוד, משרד התחבורה אוהב נודניקים, אוהב חופרים, מי שחופר - - -

איתן כבל: שמעון, שאלה.

<שמעון ועקנין: יושבת פה קרן טרנר, אנחנו רוצים להגיד לכם ששיגענו אותה יומיים לפני שהיא התחתנה והיא עזרה לנו, יומיים לפני שהיא התחתנה, על מסוף שבעזרת השם בעוד חודש - - -

איתן כבל: שמעון, חברי, משפט אחרון.

חמד עמאר: כבל, גם דברים טובים מותר לו להגיד.

איתן כבל: לא אמרתי שלא.

איתן כבל: אני חוקקתי שמבקר המדינה חייב לציין גם גוף מבוקר שעשה פעולה טובה.

איתן כבל: זה לא היה.

<שמעון ועקנין: איתן, אח שלי, דבר אחרון.

<שמעון ועקנין: העניין של חשיכה בכבישים.

<שמעון ועקנין: זה דבר שאני מתנגד לו.

<שמעון ועקנין: מה זה מתנגד לו?

<שמעון ועקנין: אני אומר את זה על השולחן.

<שמעון ועקנין: קחו למשל סתם לדוגמה את כביש ים המלח - ירושלים או ים המלח - ערד, חושך מצרים, את הכביש הזה לא בנה שר התחבורה ישראל כץ, אבל הוא חשוך.

חיים כץ: תתפלא.

איתן כבל: הרבה זמן לא דיברתם.

<שמעון ועקנין: קטעים ממנו לא.

<שמעון ועקנין: אני מבקש שהכבישים החשוכים בארץ לא יהיו חשוכים.

<שמעון ועקנין: זה הכול.

איתן כבל: תודה, שמעון.

איתן כבל: חבר הכנסת יעקב פרי, ואחריו – אבנר עורקבי.

יעקב פרי: תודה לכבוד השר על הסקירה וליושב-ראש הוועדה על הדיון.

יעקב פרי: אני אהיה מאוד קצר, אני רק רוצה לומר לך, אדוני השר, מניסיוני מועט השנים, ככל שעושים יותר, כך יש יותר ביקורת.

יעקב פרי: צריך גם לזה להתרגל, ואין ספק שהעשייה שלך ושל משרדך ברוכה.

יעקב פרי: שלוש שאלות או שתי שאלות וחצי מאוד-מאוד קצרות.

יעקב פרי: האחת – כבר נכנס אליה חבר הכנסת איתן ברושי – נראה בכל זאת שהגליל וחלקים בגליל זוכים לפחות עדיפות בנושא הפריפריה.

יעקב פרי: כולנו מברכים על מה שקורה בדרום, ודאי סמוך לבאר-שבע, אבל נראה שהפריפריה הרחוקה של הגליל קצת מחוץ לתחום.

ישראל כץ: יעקב, אתה מדבר על הרפורמה או על התשתיות בכלל?

יעקב פרי: על הרפורמה.

יעקב פרי: הרפורמה של התחבורה הציבורית.

יעקב פרי: כמובן שעל הרפורמה צריך לברך, אבל צריך לנסות למצוא תשובות גם לפריפריה הצפונית הרחוקה.

יעקב פרי: השאלה כבר נשאלה על-ידי איתן ברושי.

יעקב פרי: שאלה שנייה.

יעקב פרי: יותר מחצי שנה עברה מאז שחנכת את מגדל הפיקוח החדש בנתב"ג.

יעקב פרי: אני מבין שהיה משבר עם פקחי הטיסה ואני מקווה שהוא הולך להיפתר.

יעקב פרי: אני שואל אם ההסדר נותן מענה גם למחסור בכוח אדם, שזה היה חלק מהתלונות או חלק מהבקשות של פקחי הטיסה והאם הוא ייפתר עד המעבר למגדל הפיקוח החדש.

יעקב פרי: גם אני מברך על מינויו של האלוף במיל' גיורא רום לתפקיד יושב-ראש הרשות הלאומית לבטיחות בדרכים.

יעקב פרי: והשאלה האחרונה.

יעקב פרי: אני מבין, ואני מקווה שאני לא טועה ומטעה, שהוראת השעה שנוגעת לרשות הלאומית לבטיחות בדרכים תפוג ב-2017 - - -

<עוזי יצחקי: סוף 2017.

יעקב פרי: אז אני לא טועה.

יעקב פרי: אני שואל האם יש צעדים על מנת להביא לעצמאות הרשות הסטטוטורית, שהצורך בה, בשל הנתונים של הנפגעים בתאונות דרכים, ללא ספק עולה, ומנציח לצערנו את נחיצותה.

יעקב פרי: האם לא רצוי לעשות דיון?

יעקב פרי: זה כבר היושב-ראש נתן תשובה.

איתן כבל: כבר הודעתי, אדוני.

איתן כבל: הרשות הלאומית היא חלק מהדיון שיתקיים סביב נושא ההתמודדות עם תאונות הדרכים, וזו גם אחת הנקודות המרכזיות שתעלה.

יעקב פרי: תודה רבה.

איתן כבל: תודה לך.

איתן כבל: אבנר עורקבי, בבקשה.

איתן כבל: ואחריו – חברת הכנסת תמר זנדברג.

<אבנר עורקבי: אני יושב-ראש ארגון אהב"ה, ארגון הנכים בישראל.

<אבנר עורקבי: אני חבר בפורום הנכים שמורכב מארבעה ארגוני נכים גדולים.

<אבנר עורקבי: אני פונה לשר בשאלה.

<אבנר עורקבי: אנחנו מאוד אוהבים אותך, מאוד מעריכים אותך.

<אבנר עורקבי: רואים את העבודה שלך בשטח, רואים הכול ומעריכים את זה.

<אבנר עורקבי: אנחנו מבקשים מעל שנה להיפגש עם כבודו, להעלות נושאים, לא עם המנכ"ל, עם כבוד השר בעצמו באופן אישי.

<אבנר עורקבי: נשמח לפגוש את השר בעצמו.

<אבנר עורקבי: אנחנו מבקשים, מתחננים לכבוד השר להיפגש אתנו כמה שיותר מהר.

<אבנר עורקבי: אתך.

<אבנר עורקבי: תודה.

<שמחה בניטה: נושאים אישיים שקשורים לנכים.

איתן כבל: נכון, יש נושאים שמעלים הנכים, שקשורים לנכים: רכבי נכים, נגישות, תווי חניה וכל המשתמע מכך.

איתן כבל: תודה.

איתן כבל: חברת הכנסת תמר זנדברג, שהיא גם יושבת-ראש השדולה המשותפת עם דב חנין לתחבורה ציבורית.

איתן כבל: בבקשה.

תמר זנדברג: תודה רבה, אדוני היושב-ראש.

תמר זנדברג: אדוני השר, האזנתי לדברי הפתיחה שלך ולאחר מכן לכל הערות חברי הכנסת, וניסיתי לתזמן, נניח שכל הדברים שלך וההערות והשאלות של חברי הכנסת היו עוגה, איזה נתח מתוכו היה מוקדש לתחבורה ציבורית ואיזה נתח מתוכו היה מוקדש לכבישים, לפקקים, למטוסים, לאוניות, לכל אותם דברים אחרים שהם לא הלחם והחמאה של התנועה במדינת ישראל.

תמר זנדברג: אני רוצה להתייחס לדברים שאתה נוהג לומר, וכיוון שיש לנו הרבה שעות והרבה דיונים, אתה תמיד נוהג לומר שעל הכבישים נוסעים גם אוטובוסים.

תמר זנדברג: רק מה, בשנה האחרונה עלו על הכבישים למעלה מ-250,000 מכוניות חדשות, לעומת זאת, שיעור התחבורה הציבורית יחסית לאוכלוסייה – כלומר, עולה שיעור הנסועה, אבל הוא יורד באופן ריאלי יחסית לאוכלוסייה.

תמר זנדברג: כלומר, המסקנה היא שאנחנו לא עושים מספיק על מנת לעודד את השימוש בתחבורה הציבורית, ואין חולק שהיא בסופו של יום מבחינה סביבתית, בריאותית, חברתית וגם מבחינת החיים עצמם במובן הפשוט, מבחינת הרוגים בתאונות הדרכים, היא מצילה חיים באופן מידי וישיר, לא רק בימי החורף, אלא בכל השנה.

תמר זנדברג: יש לזה דוגמאות מהעולם, אני חקרתי את הנושא, אני לא אפרט על זה עכשיו.

תמר זנדברג: איתן, אני מברכת אותך על העיסוק בנושא הזה, ואני חושבת שבנושא תאונות הדרכים אנחנו גם מתעסקים בבטיחות, באמצעים טכנולוגיים, אבל בדבר שיכול פשוט להציל חיים על הכביש, שזה עידוד ומעבר לתחבורה הציבורית, אנחנו לא מקשרים בין הנושאים האלה ועוסקים בהם כאילו בצורה נפרדת, ואני חושבת שחובה לחבר.

תמר זנדברג: ולכן שאלותי הן כאלה: 1.

תמר זנדברג: מהו היעד המספרי ואיך המשרד מתייחס ליעד מספרי לעידוד הנסיעה בתחבורה הציבורית, שנוכל לפרוס אותו על פני עשר שנים קדימה ולהגיד שאנחנו שמים יד שבעוד עשר שנים נהיה ב-40%, ב-60% נסועה במטרופולינים?

תמר זנדברג: אני לא יודעת, נשים יד, משהו צנוע, 20%, משהו, איזה יעד מספרי שנוכל בעוד עשר שנים – ואני מברכת על הכהונה הארוכה של השר, זה דבר טוב ויציב - - -

איתן כבל: אל תגזימי, זה אומר איפה אנחנו נמצאים.

תמר זנדברג: זה גם מעודד אפשרות לפעול לאורך זמן ולהציב יעדים ארוכי טווח, כי מדובר כאן בדבר ארוך טווח.

תמר זנדברג: באותו נושא של עידוד, הנת"צים – כמה שאנחנו יושבים כאן ומדברים על הנושא הזה, גם על הבין-עירוני וגם על הנת"צים העירוניים, בסוף אם האוטובוס יעמוד באותם פקקים של הרכב, לא עשינו הרבה מבחינת חיסכון הזמן והעידוד של הנוסעים.

תמר זנדברג: אני אביא רק דוגמה אחת, ציינתם את הביקור שלכם במנהרות בכביש 1 – איך ייתכן שבשנת 2016 אנחנו סוללים כביש חדש כזה והוא לא כולל נת"צ לכל אורכו?

תמר זנדברג: מי שעולה לירושלים בכל יום מעיד כמה התנועה נפתחת ברגע שמתחיל הנת"צ.

תמר זנדברג: כמה זה?

תמר זנדברג: 2 ק"מ לפני העיר?

תמר זנדברג: למה לא לכל האורך?

תמר זנדברג: זה כביש חדש.

תמר זנדברג: נושא נוסף.

איתן כבל: אחרון, תמר.

איתן כבל: בבקשה.

תמר זנדברג: קצת התייחסה לזה חברת הכנסת יעל כהן-פארן בנושא הקשר שבין התכנון העירוני לבין עידוד התחבורה הציבורית.

תמר זנדברג: מדינת ישראל נמצאת בתנופת בנייה.

תמר זנדברג: אנחנו דנים במשבר הדיור, עוסקים בו במשרד האוצר, במינהל התכנון, בכל מקום אחר, אבל הוא כאילו לא קשור למשבר התחבורה, והמקום היחיד שבו הוא כן קשור, זה שאותה שכונה חדשה או אותו ראש עיר דורש מחלף כתנאי לאכלוס השכונה החדשה, בגלל שאחרת יש לו לחץ מהתושבים, ובצדק.

תמר זנדברג: התושבים עצמם רוצים לצאת, לא אכפת להם איך.

תמר זנדברג: האם בכוונת המשרד לדרוש – במסגרת נתיב לדירה דורשים את הכביש והמחלף – האם בכוונתם גם לדרוש תוכנית לתחבורה ציבורית?

תמר זנדברג: רק קישור אחרון לזה.

תמר זנדברג: אנחנו רואים שמטרופולין תל-אביב קיבל בשנה האחרונה הזדמנות גדולה מאוד עם עבודות הרכבת הקלה – שטלים, חניונים, חנה וסע וכל הדבר הזה.

תמר זנדברג: בסופו של דבר התוצאה היא שהשטלים והחניונים ריקים, ואילו מרכז העיר פקוק ברכבים פרטיים שמתעקשים להגיע ולחנות בכל העיר.

תמר זנדברג: יש כאן הזדמנות פז לעודד את השימוש בתחבורה ציבורית, לא ברכבת הקלה שתבוא, אלא בזמן העבודות, ואותה אנחנו קצת מפספסים.

תמר זנדברג: תודה.

איתן כבל: תודה.

איתן כבל: חבר הכנסת מקלב, בבקשה.

איתן כבל: ממש בקצרה.

אורי מקלב: תודה רבה, אדוני היושב-ראש, מכובדי השר, מנכ"ל המשרד, גם אני מבקש להקדיש את המפגש החשוב הזה, על אף שיש לי הרבה נושאים לדבר עליהם, בין אם תאונות דרכים, בין אם תשתיות, מנהרות, טסטים, שדות התעופה ותחבורה שיתופית, יש הרבה נושאים – גם אני מבקש את הדקות הספורות שיש לי להקדיש לתחבורה ציבורית.

איתן כבל: לא דקות.

ישראל אייכלר: כמה משפטים, ממש רק על הנושא של התחבורה הציבורית.

ישראל אייכלר: אני שואל על הפער הגדול מאוד שיש בין ההשקעה הרבה שאתם משקיעים, משרד התחבורה, גם השקעה פיזית, גם השקעה כספית וגם בתפיסה שאתם מאוד רוצים לקדם את התחבורה הציבורית, ואין לי שום תלונה אליכם בעניין הזה, לבין מבחן התוצאה.

ישראל אייכלר: אני שואל למה הפערים הגדולים.

ישראל אייכלר: במבחן התוצאה, כשאתה בא היום ושואל את האנשים, האם לאור כל ההשקעות האלה שהמשרד עושה יש לכם תחבורה נגישה, זמינה, אמינה בכל המובנים, יגידו לך שאנחנו רחוקים מלהיות שבעי רצון.

ישראל אייכלר: אני לא יודע אם אתם עושים או לא, אני שואל אם עשיתם סקר אמיתי - - -

ישראל כץ: מה למשל?

ישראל כץ: באיזה אזורים?

אורי מקלב: בכל האזורים, באזורים שהאוכלוסיות דורשות את התחבורה הציבורית ובאזורים שהתחבורה הציבורית עובדת.

אורי מקלב: כולם יגידו לך – אני לא מדבר על הארגונים, שאתה ודאי שומע – אני מדבר אתך על אזרחים שפונים אלי, ואתה יודע שאני לא בא כדי להתנצח.

אורי מקלב: אני באמת חושב שאתם עושים מאמצים גדולים מאוד ושמים כספים גדולים מאוד, ויגידו לך היום שאין שביעות רצון אמיתית בנושא התחבורה הציבורית ושביעות רצון מקסימלית רחוקה מלהיות.

אורי מקלב: יגידו לך למה הם לא מרוצים מהתחבורה הציבורית, מה הבעיות שיש להם בתחבורה הציבורית.

איתן כבל: חבר הכנסת מקלב - - -

אורי מקלב: בזה אני מסיים.

אורי מקלב: אחת השאלות שיש לי בעניין הזה, איך יכול להיות שחברות התחבורה הציבורית, כשאתם מוציאים את המכרזים על הזיכיון, משלמים לכם רבע מיליארד שקל?

אורי מקלב: משהו לא מסתדר לי בראש.

אורי מקלב: איך יכול להיות שאתם רוצים לתת תחבורה ציבורית טובה, והתחבורה הציבורית הזאת, שצריכה לתת את כל ההשקעות למען הנוסעים, מחזירים, נותנים על זיכיון רבע מיליארד שקל?

איתן כבל: תודה, חבר הכנסת מקלב.

איתן כבל: אני מציע לדון בזה בוועדת המשנה.

איתן כבל: זה נושא לוועדת המשנה.

איתן כבל: תודה.

אורי מקלב: היא קיימת?

איתן כבל: קיימת ועובדת.

איתן כבל: עובדת.

איתן כבל: הוא משגע את העולם.

איתן כבל: תודה, חבר הכנסת מקלב.

איתן כבל: הבאים רק במשפט, רק מפאת כבודם.

איתן כבל: סטלה, ממש משפט.

איתן כבל: אם אני אשמע עוד פעם תחבורה ציבורית, לא שזה לא חשוב - - -

<סטלה אבידן: לא, לא.

<סטלה אבידן: גם אני הקשבתי לדברי השר, והוא דיבר על החלום שלו של הרכב האוטונומי, ולנו יש חלום הרבה יותר צנוע, שתהיה העדפה לנהגים.

<סטלה אבידן: יש חוסר נהגים.

<סטלה אבידן: במשרד התחבורה ישבנו לפני חודש, גם עם מיטל להבי, הסיבה שאוטובוסים לא מגיעים בזמן ולא יוצאים בזמן בגלל שאין נהגים.

<סטלה אבידן: נקודה.

<סטלה אבידן: קיבלנו תשובה ברורה.

<סטלה אבידן: תודה רבה.

איתן כבל: תודה.

איתן כבל: גבי בן הרוש, יושב-ראש מועצת המובילים.

איתן כבל: בבקשה, גבי.

<גבי בן הרוש: תודה רבה.

איתן כבל: קצר, גבי.

<גבי בן הרוש: אני לא מאלה שמפרגנים בדרך כלל לפוליטיקאים, אתם מכירים אותי, אבל אנחנו מסיימים עכשיו עבודה של שנתיים עם משרד התחבורה עם כל ראשי האגפים בנושא התאונות, ואני שמח לשמוע על חמישה הדיונים האלה.

<גבי בן הרוש: החשש שלי שלמרות כל ההחלטות שיעברו בוועדת הכלכלה וכל האישורים, אנחנו ניתקע בתקציבים.

<גבי בן הרוש: חשוב מאוד, אדוני השר, להביא את זה בחשבון בתקצוב של 2016-2017 מראש.

<גבי בן הרוש: דבר נוסף, ידידתי סטלה, אתם מדברים על תחבורה ציבורית ותחבורה ציבורית.

<גבי בן הרוש: יש גידול של 30% בנוסעים במדינת ישראל, ויש הפחתה - - -

איתן כבל: גבי, לא ביקשתי שתענה במקום השר.

איתן כבל: עשה לי טובה.

<גבי בן הרוש: רגע, אין נהגים.

<גבי בן הרוש: לא יעזור.

איתן כבל: אמרה.

איתן כבל: בסדר גמור.

איתן כבל: אמרה.

איתן כבל: אל תחזור על מה שהיא אמרה.

איתן כבל: בבקשה.

<גבי בן הרוש: לגבי הממגורה בנמל חיפה, המצב הוא הפוך.

<גבי בן הרוש: הממגורה עמוסה, לא מגיעות משאיות לפנות אותה מסיבה אחת.

<גבי בן הרוש: יש עידוד של משרד התחבורה, תקציב של 7 מיליון שקל בשנה לעבודת לילה, לא מנצלים את זה וחבל מאוד, זו הסיבה.

איתן כבל: תודה.

איתן כבל: אברהם פריד בקצרה.

<אברהם פרידמן: כבוד היושב-ראש, אדוני השר, המנכ"ל וכל האחרים, שני משפטים.

<אברהם פרידמן: משפט ראשון, אני מודה בשם כל ענף המוניות על התמיכה ועל ההגנה בצורה מקצועית ביותר על נהגי המוניות מול החברה האמריקנית שרוצה פה, אני לא יודע מה לעשות, "הובר".

<אברהם פרידמן: זה דבר אחד.

<אברהם פרידמן: אני חייב לציין שני דברים.

<אברהם פרידמן: הרפורמה בענף השירות – השר אכן שמע את בקשתנו והציג אותה לראשונה ביום חמישי נדמה לנו.

<אברהם פרידמן: אנחנו מברכים ומודים, אבל חסרים שם שני דברים, אדוני השר.

<אברהם פרידמן: עוד לא הספקתי להגיד לך אותם, ואני אגיד אותם פה.

<אברהם פרידמן: חסר לנו בהסדר הזה הרב-קו במערכת, כי באמצעותו נוכל להשתלב גם בסובסידיה, אחרת אין לנו זכות קיום.

<אברהם פרידמן: אני מבקש דיון בנושא של הרב-קו.

<אברהם פרידמן: תודה, על התמיכה ועל ההסדר עצמו.

איתן כבל: תודה, אברהם.

איתן כבל: יהודה בר אור בשני משפטים.

<יהודה בר אור: קודם כול, אני מודה לשר, השר עושה הרבה עבודות מקצועיות וטובות, ולנו אין שום ספק שהוא נחוץ למשרד התחבורה.

<יהודה בר אור: יושבים פה כולם, דנים בנושא הזה שצריך לאפשר תחבורה ציבורית ושיעברו כולם לתחבורה ציבורית.

<יהודה בר אור: מה שקורה בפועל שפתאום רוצים לשלב כל מיני גופים שהם לא תחבורה ציבורית.

<יהודה בר אור: רוצים להכניס 250,000 פרייבטים שיסיעו אנשים, לדוגמה בהובר, או בתחבורה שיתופית?

<יהודה בר אור: איפה נמצאת אפשרות כזאת?

<יהודה בר אור: הגשתי תוכנית לשר איך אנחנו, 22,000 מוניות, יכולים להשתלב ולהסיע הסעה שיתופית, במיוחד שיש לי עכשיו אפליקציה שיכולה לעשות את זה, שעולה על האפליקציה של הובר ושל וויז ושל גוגל ביחד.

<יהודה בר אור: אם מישהו מקצועי יכול לעשות את זה, זה רק אנחנו.

<יהודה בר אור: אנחנו מקצועיים ויכולים לעשות את זה.

<יהודה בר אור: ואם שר התחבורה רוצה שנעזור לו בנושא הזה, נשמח וניתן את השירות לתושבים בכל מקום בארץ.

<יהודה בר אור: שום גוף שהוא לא מקצועי ושמפעיל פרייבטים לא יכול להיכנס, זה נוגד את תוכנית המדינה.

<יהודה בר אור: מדברים פה שעות ובכל מקום על תחבורה ציבורית ומביאים את כולם לפרייבטים.

<יהודה בר אור: זה לא יקרה במדינה הזאת, כי יש שר תחבורה שמבין - - -

איתן כבל: תודה.

איתן כבל: תודה, יהודה.

איתן כבל: אדוני השר, אחרונה באמת, תהל, תהל שטובר.

איתן כבל: היא נציגת מועצת התלמידים והנוער הארצית בקשר למבחני הנהיגה.

איתן כבל: היא תגיד בקצרה את הדברים וניתן לאדוני להשיב.

<תהל שטובר: אני תלמידת כיתה י"א בבית ספר "פלך" כאן בירושלים, נציגת מועצת התלמידים והנוער הארצית.

<תהל שטובר: אני אגיד שני דברים מאוד-מאוד קצרים.

<תהל שטובר: ראשית, אנחנו המועצה, אנחנו הגוף הנבחר והמייצג של כל 700,000 בני הנוער בארץ, כבר שש שנים מנסים לקבוע אתך, שר התחבורה, פגישה - - -

ישראל כץ: שש שנים?

ישראל כץ: בת כמה היית כשהתחלת את הבקשה?

<תהל שטובר: אנחנו מתחלפים.

<תהל שטובר: זה גוף דמוקרטי.

<לאה ורון: יש רציפות עבודה.

איתן כבל: יש רציפות תפקודית.

איתן כבל: דברי.

איתן כבל: הוא אמר את זה בבדיחות הדעת.

<תהל שטובר: בסדר גמור.

<תהל שטובר: פנינו במכתבים, בטלפונים, עשינו תורנויות, והאמת היא שאפילו חסמת אותנו מהפייסבוק שלך, אז אין לנו דרך לבקש ממך בפייסבוק.

<תהל שטובר: ביקשנו כל-כך הרבה פעמים, יש כל-כך הרבה תלונות וטענות וגם הצעות שיפור שלנו, בני הנוער.

<תהל שטובר: אין לנו אינטרסים, אנחנו רק רוצים שיפור.

<תהל שטובר: זה דבר ראשון.

<תהל שטובר: אני מבקשת בנושא הזה.

<תהל שטובר: בנושא מבחני הנהיגה – הפרטה, לא הפרטה.

<תהל שטובר: אני לא מבינה גדולה בכלכלה.

<תהל שטובר: מצוין, אתה רוצה הפרטה, יופי, אבל בינתיים אנחנו רוצים להיבחן.

<תהל שטובר: אני לומדת נהיגה כרגע ואני מחכה, בירושלים יש זמן המתנה של ארבעה חודשים וחצי לטסט.

<תהל שטובר: אין כסף לתקנים, אנחנו גוף מאוד פרקטי, פנינו למשרד האוצר ביחד עם חברת הכנסת יפעת שאשא ביטון ויש כסף מהאוצר.

איתן כבל: אז הכול אצל שאשא.

<תהל שטובר: היא באמת יוצאת דופן ועוזרת לנו המון.

<תהל שטובר: קיימנו דיון על זה - - -

ישראל כץ: איזה כסף יש בדיוק?

ישראל כץ: יש אשור לתקנים?

<תהל שטובר: לפי מה שהבנו בפגישה שנערכה עם חברת הכנסת יפעת שאשא ביטון, יש כסף, אפשר לאייש תקנים.

<תהל שטובר: אנחנו רק רוצים להיבחן, אנחנו רק רוצים לא להיפגע.

איתן כבל: תודה.

<אבי קרמר: אני חייב מילה.

<אבי קרמר: תן לי מילה.

איתן כבל: בבקשה, מילה.

איתן כבל: תודה לך.

<תהל שטובר: תודה רבה.

איתן כבל: אבי, משפט.

<אבי קרמר: עברתי את כל השרים מליברמן למופז, ועם כולם דיברתי על הנושא הזה, כל שר העביר את תפוח האדמה הלוהט הזה לשר אחר.

<אבי קרמר: אני רוצה להודות לשר שלנו, הוא ימשיך ויעשה, ובתקופה הקצרה הזאת יעבה אותנו במבחנים, כי אנחנו בלחץ אטומי.

<אבי קרמר: תודה לשר.

איתן כבל: תודה, אבי.

איתן כבל: אדוני השר, בבקשה.

ישראל כץ: יש כאן המון הערות ושאלות, אז אנסה פשוט לכוון.

איתן כבל: לפי נושאים.

ישראל כץ: תשובות טלגרפיות לפי השואלים.

ישראל כץ: ברושי דיבר על הרפורמה בגליל, וגם חבר הכנסת יעקב פרי.

ישראל כץ: נכון שזה מטרופולינים גדולים.

ישראל כץ: בדקתי את הנושא היטב.

ישראל כץ: הגשנו לאוצר בקשה לתוספת של 40 מיליון שקלים, כדי שכל יישוב בארץ ייכלל ברפורמה הזאת בתעריפים, בגליל כמובן, יש ביהודה ושומרון, למרות ששם העלות היא שולית, של כמה מאות אלפי שקלים, יש העמק ומקומות אחרים.

ישראל כץ: עיקר ההוצאה היא בגליל באמת.

ישראל כץ: דיברתי גם עם שר האוצר ואנחנו פועלים כדי לשכנע, כדי להכיל ולשלב אותם גם ברפורמה מהסוג הזה.

ישראל כץ: באופן כללי ודאי שאנחנו משקיעים שם השקעה עצומה, אתם רואים את כל התשתיות שנעשות שם בצורה חסרת תקדים.

ישראל כץ: לגבי כביש 232.

ישראל כץ: קרן, מה קורה?

<קרן טרנר: יש החלטת ממשלה ל-250 מיליון שקל, החלוקה התקציבית כבר נקבעה.

<קרן טרנר: 84 מיליון למשרד, 166 מיליון - - -

ישראל כץ: צריך להגביר את קצב התכנון והביצוע.

<קרן טרנר: תקציב תכנון ניתן, עכשיו אנחנו מקבלים עוד תוספת לתקציב התכנון ומתקדמים.

ישראל כץ: שדה דב – אני לא אכנס לזה, זה סיפור שנקבע בבית משפט כרגע.

ישראל כץ: רמת דוד – יש החלטת ממשלה להקים שם שדה משלים.

ישראל כץ: חשבתי, אם אפשר, בחיפה להאריך את המסלול לתוך הים, שזה מצוין, התברר מקצועית שזה בלתי אפשרי.

יעל כהן-פארן: למה נבטים נפסל?

ישראל כץ: שנייה.

ישראל כץ: קטעת אותי במשפט השני.

ישראל כץ: אפשרות ראשונה לתוך הים בחיפה, הייתי מוכן להזיז את בלו בנד וכו', התברר שבגלל רכס הכרמל מטוסים גדולים לא יכולים להמריא ולנחות, וזה ירד.

ישראל כץ: נבטים בעדיפות גם של הסביבה, והשדה נבנה במקורו להיות משותף.

ישראל כץ: חד-משמעית האפשרות הזאת נחסמה על-ידי מערכת הביטחון וחיל האוויר.

ישראל כץ: כל מי שידבר על נבטים, יכול לדבר, אז עוד 15 שנה לא יהיה שדה משלים.

ישראל כץ: האפשרות הריאלית שנשארה, שמערכת הביטחון מוכנה, זה ברמת דוד, לאפשר לזה להיות שדה אזרחי או גם שדה אזרחי.

ישראל כץ: יש שני דברים חשובים שעשיתי בכל תולדותי כשר חקלאות ושר תחבורה, יחד זה כבר מעל 10 שנים.

ישראל כץ: כשהייתי שר חקלאות התמניתי כמנהל המכסות, תפקיד שהוא בדרך כלל פקידותי.

ישראל כץ: הסכימו למנות אותי וקיבלתי כוח, והשרים לא קובעים, מנהל המכסות קובע, וקבעתי את המדיניות של הפריסה.

ישראל כץ: הדבר השני שעשיתי, מיניתי את עצמי באישור יושב-ראש ועדת ההיגוי להקמת השדה.

ישראל כץ: ראיתי שכל מיני גורמים מתווכחים.

ישראל כץ: אני יושב-ראש צוות ההיגוי, שתפקידו לקדם מהר ולבדוק תוך כדי את ההיבטים של הסביבה, את כל היבטי הרעש והכול.

ישראל כץ: שדה משלים זה צורך של מדינת ישראל.

ישראל כץ: נתב"ג הולך ומתפוצץ בגלל השמים הפתוחים, וזה לחיוב, יותר ויותר טסים, הרעש באזור המרכז, ודאי הוא לא דבר שאפשר להקל בו ראש.

ישראל כץ: השדה המשלים צריך להיות מוקם, כי אחרת ישאלו איך קרה המחדל הזה שנתב"ג התמלא ואין שדה משלים.

ישראל כץ: איפה ננחת?

ישראל כץ: בקפריסין או באילת?

ישראל כץ: לגבי הנושא של איילת, היא לא כאן.

ישראל כץ: בנושא ממגורות דגון – חברת נמלי ישראל.

ישראל כץ: איפה שלמה?

ישראל כץ: שלמה, בבקשה, אתה יכול להתייחס לזה, לאשדוד.

ישראל כץ: הנושא כן פתור ומתוכנן.

איתן כבל: בקצרה, שלמה.

<שלמה ברימן: לעניין הגרעינים צריכים להיעשות שתי פעולות, בטווח הקצר נעשה כרגע ניסיון בין-משרדי להגביר את הסבב הגרעיני בממגורה כדי לאפשר את הריקון שלה.

<שלמה ברימן: זה מאוד-מאוד תלוי ביכולת המשק להתארגן לקבל גרעינים בלילה לממגורות הפנים ארציות.

<שלמה ברימן: זה לטווח הקצר.

<שלמה ברימן: בטווח הבינוני, בתוך שלוש שנים, אולי פחות, יוקם מסוע גרעינים בהשקעה של 200 מילון שקל בנמל אשדוד, כדי להסיט חלק מהגרעינים שהיום מובלים במשאיות או ברכבת לדרום הארץ – להסיט אותם לנמל אשדוד ומשם - - -

ישראל כץ: זה דבר שסיכמנו עכשיו במסגרת שדרוג הנמל.

<שלמה ברימן: זה חלק מהשדרוג, ממה שאתמול סוכם.

<שלמה ברימן: התכנון הסתיים ובתוך ארבעה חודשים יוצאים למכרז.

איתן כבל: תודה, שלמה.

ישראל כץ: הכי חשוב, יש היערכות.

ישראל כץ: עם חמד עמאר כבר התווכחנו מספיק.

חמד עמאר: מה תקציב הדרוזים?

ישראל כץ: קרן, מדברים בעיקר על ביצוע.

<קרן טרנר: תקציב הפיתוח הוא תקציב שמתנהל בהרשאה להתחייב.

<קרן טרנר: השקענו כמעט חצי מיליארד שקל ב-2015 ליישובים בחברה הערבית, במגזר הדרוזי הרבה מעבר למחויבות שלנו בהחלטת הממשלה, לא 40 מיליון, אלא 65 מיליון בהרשאה להתחייב.

<קרן טרנר: זה מצביע על תחילת פרויקטים.

<קרן טרנר: חוץ מחצי מיליארד הרשאה להתחייב, יש 250 מיליון במזומן שמממנים את ההרשאות שניתנו בשנים הקודמות.

<קרן טרנר: זאת אומרת, זה תמיד קופץ.

<קרן טרנר: כנראה שענו לך מבחינת תקצוב ההרשאה כמה מזומן יצא.

<קרן טרנר: ברור שבשנה הראשונה לתקצוב פרויקט מעט מאוד מזומן יוצא, אבל אנחנו בהיקפי מזומן שלא נראו גם בעבר בחברה הערבית.

<קרן טרנר: 250 מיליון שקל זה הרבה מעבר למחויבות שלנו - - -

ישראל כץ: התוכנית שאושרה למגזר הערבי היא אחת, התוכנית לדרוזים ולצ'רקסים היא אחרת, ואנחנו פועלים ליישם אותה.

ישראל כץ: בקרוב אנחנו עושים פגישה, כמו שאני נוהג תמיד כשיש תוכנית, עם ראשי הרשויות הרלוונטיות, במקרה הזה הדרוזיות והצ'רקסיות, וכמובן הרשויות הערביות.

ישראל כץ: כמו לפני מספר שנים אנחנו פוגשים אותם בקבוצות אזוריות כדי להציג בפניהם את התוכניות, לקבל את המשוב ולוודא את הביצוע של הדברים.

ישראל כץ: אני מאמין בהידברות, וזה מביא אותנו - - -

חמד עמאר: כבישים חוצים.

ישראל כץ: כבישים חוצים זה דבר שיזמנו.

ישראל כץ: קרן, בבקשה.

ישראל כץ: יזמנו וזה כלול בתוכנית.

<קרן טרנר: בכבישים חוצים אנחנו פועלים בכמה מישורים.

<קרן טרנר: דבר אחד, יש לנו 100 מיליון שקל ב-2015 ועוד 100 מיליון ב-2016 לטיפול בכבישים חוצים.

<קרן טרנר: נוסף על זה עוספיה, 672, הצלחנו להעביר לנתיבי ישראל בהתאם לקריטריונים, את דליה לא הצלחנו, אבל בהידברות עם דליה דיברו על חלופה שבה אנחנו מסדירים את הבטיחות בכביש, ואכן תקצבנו בסוף השנה 14.5 מיליון שקל לכיכרות בדליה, שזה משהו שגם דליה רצתה בו.

<קרן טרנר: צריך להבין שזה כבישים עם מאפיינים יותר עירוניים, יותר מתאים שיהיו שם כיכרות שימתנו תנועה מאשר כבישי מע"צ ואוטוסטרדות.

<קרן טרנר: במג'אר יש 7% תנועה חוצה, ולכן זה כביש עם מאפיינים עירוניים ולא יכולנו להעביר אותו לנתיבי ישראל, אבל בתוכנית רב-שנתית אנחנו מטפלים בכל הכבישים החוצים, ומתכוונים להמשיך גם בשנים הבאות לעשות את זה.

איתן כבל: תודה.

איתן כבל: תשובה מפורטת.

ישראל כץ: זה מביא אותנו למיטל להבי לגבי שיתוף.

ישראל כץ: היתה, איננה.

ישראל כץ: לא חשוב.

איתן כבל: לא משנה.

איתן כבל: זה נושא חשוב.

ישראל כץ: היא עוד לא בכנסת ולמדה לשאול וללכת.

איתן כבל: מיטל בדרך כלל משקיעה פה.

איתן כבל: אני מגן על כבודה.

ישראל כץ: בכל מקרה, אנחנו מבצעים שיתוף, ועובדה שיש אפילו הסתייגויות מהקו שאנחנו רוצים להוביל.

ישראל כץ: אנחנו בהידברות עם יבואני המוניות ואנחנו בהידברות עם העיריות.

ישראל כץ: כרגע ממפים את הצרכים, התייחסתי לזה גם בכנסת, ואמרתי: ממפים לראשונה זה הרבה מאוד שנים.

ישראל כץ: אחרי שהקפיאו את היציאה והכניסה של מוניות השירות לתחום, ממפים את הצרכים באופן מקצועי, ממפים מול העיריות ומול הבקשות ומול כל הדברים.

ישראל כץ: אנחנו נצא לרפורמה ולתחרות כשאנחנו נשמור על הזכויות של מי שעוסק בענף, וההבחנה הזאת של זכויות מוקנות כולל תהליך של המרה, המרה או למספרים של מוניות, אני מקווה.

ישראל כץ: בדרך כלל זה צריך להיות העיקרון, לפי קריטריון כזה או אחר.

ישראל כץ: כרגע זה מגובש משפטית.

ישראל כץ: הענף הזה יתרחב מאוד וייפתח גם לתחרות.

ישראל כץ: למשל בתל-אביב ודאי שיש צרכים, הרבה יותר מוניות שירות, שיוכלו לפעול ולהיות נדבך משלים.

ישראל כץ: אני חייב לומר את מה שכבר אמרתי: אין אפשרות לתת סבסוד למוניות השירות.

ישראל כץ: ומאחר שאין אפשרות לתת סבסוד, הרב-קו שלהם צריך להיות נפרד וגם לא בתוך הרב-קו הכללי.

ישראל כץ: אלה הכללים של מוניות השירות, ואני תמיד אומר את הדברים בצורה ברורה.

ישראל כץ: אפשר לשדרג טכנולוגית, אפשר להשביח את הקווים, אפשר להמיר, אפשר למפות את הצרכים, אי-אפשר לתת סבסוד לתחום הזה, אחרת הוא כבר לא מונית שירות, הוא הופך להיות מעין אוטובוס או דבר אחר ואז חלים כללים אחרים.

ישראל כץ: זה היתרון אתי, שהדברים שאני אומר הם מאוד ברורים, וזה אחרי ששמעתי, בדקתי, הבנתי, וזה פסק-הדין.

<אברהם פריד: עדיין קשה לנו לעכל.

איתן כבל: יש פינה פה עם חדר חשוך.

איתן כבל: ..

ישראל כץ: אני לא מאלה שיגידו דברים לא נכונים.

ישראל כץ: הדברים צריכים להתבצע בדרך הזאת.

איתן כבל: מאה אחוז.

איתן כבל: הגעתם להבנות.

ישראל כץ: יש לו מקום לענף הזה, הוא יכול גם להתפתח.

ישראל כץ: דב חנין עם מגילת זכויות האזרח של התחבורה הציבורית - - -

איתן כבל: אני מבקש אם אפשר גם לתת לו את זה ולנו בכתב.

ישראל כץ: אנחנו עונים כל הזמן, אנחנו גם נתייחס לשאלה, לכל הדברים האלה, צירי העדפה לנת"צים.

ישראל כץ: קרן, בכמה מילים מה באמת קורה.

ישראל כץ: מה המדיניות ומה קורה.

<קרן טרנר: אנחנו עובדים כרגע עם 20 רשויות בגוש דן, כי בגוש דן המצב החמור ביותר, על קידום צירים עם העדפה, זה לא רק צביעת הנת"צ, זה גם שביל אופניים ומערכות כרטוס חכמות ומרחב התחנה, דלת אחורית וכרטוס.

<קרן טרנר: אנחנו מקווים שהשנה נצליח לצאת למכרזים לפחות בשש מהרשויות, מדובר בצירים הכי עמוסים בערים.

<קרן טרנר: הלוואי וזה היה מתקדם מהר יותר.

<קרן טרנר: לפעמים אנחנו מצליחים לייצר נתיב נוסף, אם מקטינים את אי-התנועה או עושים איזה התאמות, אבל המון פעמים זה על חשבון חניות או על חשבון נתיב, כי לפנות בתים בתוך עיר זה לא ריאלי.

<קרן טרנר: אנחנו מתקדמים עם הרשויות, יושבים עם הרשויות, משקיעים בזה הרבה מאוד עבודה.

<קרן טרנר: חלק מהרשויות משתפות יותר פעולה, חלק פחות, ואנחנו נחושים בעניין הזה.

<קרן טרנר: השגנו סיכום תקציבי למימון התוכנית ללא מצ'ינג בכלל ואפילו עם תמריצים לרשויות המקומיות.

ישראל כץ: מה היקף המימון?

<קרן טרנר: יש לנו סיכום על חצי מיליארד שקלים כבר ל-2016, לתוכניות החדשות, ואנחנו מקווים כמה שיותר מהר לחתום על סיכומים עם רשויות ולצאת לדרך.

<קרן טרנר: ב-100% מימון ובצורה הוליסטית.

ישראל כץ: אנחנו מבינים את המשמעות ואת העדיפות ודוחפים בכל כוחנו – מיליארד שקלים זה הרבה כסף – במקומות הצפופים, מול הרשויות, מול הגורמים.

ישראל כץ: יכול להיות שהוועדה, אם נידרש, נבקש ממנה לעשות דיון, להזמין גם ראשי רשויות שפחות משתפים פעולה.

ישראל כץ: בבקשה, יש כאן דיון של הלחץ הציבורי על אותן רשויות.

ישראל כץ: ככלל אנחנו מתקדמים.

איתן כבל: אפשר להכניס את זה כחלק מהדיון בתאונות.

ישראל כץ: אמרתי בעצמי שהתועלות של מה שאנחנו מקדמים, הביטוי שלהן מוגבל אם אין נת"צ.

ישראל כץ: הנושא הזה של איוש רשות התחבורה הציבורית, אני עצמי אקיים דיון בעניין הזה בקרוב, אקבל דיווח מדויק איך זה מאויש, איך זה פועל.

ישראל כץ: הנושא הזה של רשות ארצית היה חשוב מאוד בעיני, לקחת באופן ייחודי מרמת הממשלה עצמה גוף שהוא ממשלתי, אבל מתמקד בנושא הזה, מקדם את כל הנושא.

ישראל כץ: אני מייחס חשיבות רבה לפעילות, אני מלווה את זה.

<עוזי יצחקי: כל 46 המשרות, למעט עשר שהן בתהליכי מכרז, נמצאים פה אנשים - - -

איתן כבל: אדוני המנכ"ל, אני כבר באיחור של 13 דקות מהדיון הבא.

ישראל כץ: הרשות הלאומית, חברת הכנסת יעל פארן-כהן, היא ממליצה במזג-אוויר סוער, כי זה התחום שלה.

ישראל כץ: העידוד של התחבורה הציבורית – הרי לא מפסיקים לשדר תשדירים יום ולילה בכל המקומות.

יעל כהן-פארן: הצעתי היתה כל הזמן להשתמש בתחבורה ציבורית.

ישראל כץ: לא הרשות הלאומית לבטיחות.

ישראל כץ: היא מדברת על היבט של מזג אוויר.

יעל כהן-פארן: זה קשור להיבט של בטיחות שייסעו בתחבורה הציבורית כל יום.

ישראל כץ: רעיונית זה נכון.

ישראל כץ: אנחנו מעודדים, ועכשיו כלי התקשורת מלאים בתשדירים ומראים כמה זה אטרקטיבי.

ישראל כץ: אני עצמי רואה את זה ומתפעל, כזה הפרש במחירים ובחבילות שמוכרים היום.

ישראל כץ: אגב, 750,000 מינויים, מתוכם 450,000 במקומות שהרפורמה הזאת של התעריפים יצאה בדרך.

ישראל כץ: הקהל "מצביע ברגליים" לחיוב.

איתן כבל: אדוני השר, יש לך חמש דקות לסיים הכול.

ישראל כץ: אנחנו בעד עידוד, אבל כמו שאמרתי תחבורה ציבורית זה פאזל.

ישראל כץ: אם חלק מהמרכיבים עוד צריכים להבשיל, הם מונעים את התועלות הגדולות שבמרכיבים האחרים שכבר הבשילו.

ישראל כץ: אנחנו מקדמים את זה כל הזמן.

ישראל כץ: הרכבת לירושלים היתה מתוכננת להיות ברבעון הראשון של 2018.

יעל כהן-פארן: אני מקווה שאני עוד אהיה חברת כנסת.

ישראל כץ: היא תעודד תחבורה ציבורית, תנועה, כביש 1 והרכבת וכל הדברים.

ישראל כץ: עובדים קשה מאוד על הפרויקט הזה.

ישראל כץ: הוא היה תקוע חמש שנים, הוצאנו אותו לדרך.

יעל כהן-פארן: מה עם הקאר פול?

ישראל כץ: למשל במקום אחד שהוא נמצא - - -

איתן כבל: אדוני השר, סליחה, אני מתנצל.

איתן כבל: החדר השני מלא כבר רבע שעה עם אנשים וגם הם הגיעו מכל הארץ.

ישראל כץ: אני רק אומר שבנתיב המהיר, עובדה שרכב שנע עם ארבעה נוסעים הוא נוסע בחינם.

יעל כהן-פארן: כן, אבל - - -

איתן כבל: ברשותך, סליחה.

איתן כבל: קודם כול, תודה, אדוני, אני רוצה לסכם.

ישראל כץ: עוד שתי מילים.

ישראל כץ: מגדל הפיקוח בנתב"ג.

ישראל כץ: יואל, הוא מאויש?

<יואל פלדשו: כבוד השר, בשבוע הבא נפתח מגדל הפיקוח - - -

<קריאה: - - -

איתן כבל: סליחה.

ישראל כץ: מסודר לגמרי?

ישראל כץ: עובדים?

<יואל פלדשו: ב-12 בפברואר נפתח מגדל הפיקוח, כבר בשבוע הבא.

ישראל כץ: 12 בפברואר.

ישראל כץ: יעקב פרי שאל.

ישראל כץ: אני לא אכנס עוד פעם לרשות הלאומית.

ישראל כץ: אני חושב שהמינוי של גיורא רום הוא בשורה מאוד חשובה.

ישראל כץ: פגישה תהיה.

איתן כבל: אדוני השר, ברשותך, בחברות - - -

<תהל שטובר: אתה יכול רק לתת לי תשובה?

איתן כבל: סליחה.

איתן כבל: קודם כול, חברים, שתי דקות, אני מסיים.

איתן כבל: לפני שאני מודה לך, אדוני השר, אדוני המנכ"ל, כמו שסיכמנו ונדברנו על כל השאלות, אלה שכבר נענו, ואלה שטרם נענו, תינתן התייחסות גם בכתב, ואתם תהיו מוזמנים גם לקבל את התשובות.

איתן כבל: זה דבר אחד.

איתן כבל: דבר שני, אני רוצה לומר לגבי עניין מבחני הנהיגה – שוב, הנושא של ההפרטה, אני מתעסק בזה באופן אישי גם אל מול - - -

ישראל כץ: - - - לגבי הבקשה, ביקשתי שתוזמנו לפגישה.

ישראל כץ: אין לי שום בעיה לפגוש.

<תהל שטובר: אנחנו נשמח מאוד.

<תהל שטובר: תודה.

איתן כבל: ברשותכם, סליחה.

איתן כבל: אדוני המנכ"ל, בהמשך להנחיה שדיברת עליה - - -

ישראל כץ: אני מסמיך אותך בשמי לפקח על עוזי.

ישראל כץ: בכל פעם שאתה מזמן אותו הוא חייב לבוא, ואתה תבדוק אם - - -

איתן כבל: אדוני השר, א', תודה.

ישראל כץ: אמרתי לו את זה כבר קודם.

איתן כבל: אני עושה את זה כל הזמן, כבר הרבה שנים...

<עוזי יצחקי: הם עושים את זה טוב.

איתן כבל: אני רק אומר לך, אני אשב עם עוזי ועם כל מי שתחליטו, עם אבנר שגם עוסק בעניין הזה.

איתן כבל: אני נחוש שניתן לתקופת הביניים תשובה לאלתר.

איתן כבל: תהיה תשובה ואפשר לתת אותה.

ישראל כץ: - - - היועצת המשפטית, מאציל לך סמכויות בתחום הזה.

איתן כבל: תודה.

איתן כבל: אני מודה לאדוני השר.

איתן כבל: באמת תודה.

איתן כבל: נמשיך לפעול בשיתוף פעולה.

איתן כבל: ככל שתעשו דברים טובים, אנחנו אתכם.

איתן כבל: תודה.

ישראל כץ: איך אמר יעקב פרי?

ישראל כץ: ככל שתעשה יותר, תהיה יותר ביקורת.

איתן כבל: זה ברור.